url: =Tawldamlohna Zungpite - Zomi Adventist Innkuan\nSabbath Nitaklam July 10\nTukalsung Simding: Matthew 10:34–39, Luke 12:13–21, Phil. 2:5–8, Luke 22:14–30, Matthew 23:1–13.\nKamngah: “Enna leh huaihamna a om nakleh, buaina leh siatna nam khempeuh tawh kizom pahpah hi” James 3:16.\nAspen kici singkungte hoihthei mahmah a, pi 45 pan 90 bang sang thei hi. Khua votna mun, khaalvotna mun bekah pothei hi. A singte innsung vanzat ahi a, meigit leh laidal bawlna peuh in kizang hi. A singhawngte in limin tha-om ahihmanin, sazuk leh gamsa dangte in phalbi hun ciangin, tua singkungno tehte ne in kivak uhhi.Aspen singkung in nitaang kisampha mah mah uh a, no-den ahih manun, phalbi hun nangawnin ganhing tuamtuamte adingin an ahi hi.\nAspen kungte in singkung zung golpente lakpan namkhat hihna tawh min ngah mahmah hi. A zungte in lei sungah manlang takin lutsukgawp in, mun zaipi huamin zaam gawp uhhi. Tua aspen singkungte in kum 150 bang nungta thei a, leisung lam a om a zunglamte ahihleh kum a tulsim in nungta thei uhhi.\nTukal sung tengin, eite’ tawldamlohna zungpite pawlkhat i sin ding uhhi. Zeisu sungah tawldamna taktak i ngahtheih nading panin hongdal thei na tampi omhi. Pawlkhat tebel kician mahmah lel ahih manin awlmawh luat kul khollo hi. Leisung a omcip aspen kungzungte bangin a kician khollo pawlkhatte bel, i Honpa kiangpan hong khenkhiat theihzia pen kiphawk khalo thei tham hi.\nZeisu in Kikhenna Hong Puak\nKitot kiseel nuam kisa khollo hi. Ki pumkhat kilem uttek hihang. Kilemna tentan leh pawlpi sung buainate vensak theihding dan khawng zong kihilhhilh hihang.\nMatthew 10:34–39 simin. Zeisu in “kilemna pia dingin hongpai ka hi kei a, namsau khah dingin hongpai ka hihi” acih pen bang a cinuam hiding hiam? Zeisu in “Kilemna Kumpi” a cihin e, bang khiatna nei ding hiam? Isa. 9:6.\nZeisu’ kammal Matthew 10:34–39 sungate pen lipkhaphuai liang hi. Galkapte’n a cin demdam kumpilian in hong pai ding sangsik, kiniamkhiatna tawh, naupangno khat lelin hong pai a, vengte leh galte nangawn itding a cipa in, a nungzuite kiangah kikhenna leh kitotna kongkhah ding hi ci leuleu hi. E’n zong lamdang i sakmah bangin, nungzui te’n zong lamdang sading uhhi: Piangthei ding mawleh?\nMatthew 10:35-39 sungah thumaanna cihtakna thu vive hi. Micah 7:6 kammalte la kikin, Zeisu in amipihte kiangah, tawntung hun ading teelsiam ding sawl hi. Tapa khatin a Nu/Pa thusim kul hi. Tua thu pen Moses in mualtung panina lak thukham sungah hongkalh hi. Pasian’ kalh ngiat hi a; tua thu aza mite lungsimin, Zeisu khengzo ding hileh, khensatna kipkhat neihkul hi. Nu leh Pa in atate itin kemcing ding uhhi. A hihhang tua itna in, anu leh pa in Zeisu a itna uh sangin a liatzawk leh, khentat haksa khat a kisam uhhi. Amasa temah masak dingin Zeisu in hong vaikhak hi.\nZeisu in tuathu teeltheih nadingin cingtaak cih kammal tawh laigual thum hongpia hi. Cingtaakna in lungsim sangte leh mawhna zote zong hituanlo uhhi. Cingtaakna in Zeisu tawh kizopna tungah kinga hi. Nu, pa, atate pan kipanin nakhempeuh tungsiah ah Zeisu i teelleh i cingtaak ding hi. Singlamteh thuakna teel a, Zeisu i zuih hang hi.\n“I khangnote pen upna siangtho’ kha tawh kidimin, singlamteh pua a Zeisu’ nung azuih uh sangin a lianzaw lametna ka nei kei hi. Khazih nungzui khangnote mainawt unla, thukhun zui in, thumaan leh sianthona puantual kituamsak un. Honpa in nangma hihtheihpen munah hong makaih ding a, tua munah zat taakcing na hi ding hi.”—Ellen G. White, Testimonies for the Church, vol. 5, p. 87.\nKhatveivei ciangin ei teeltawm ahi khollo singlamteh peuh hong kipuasak thei a, khatveivei ei teeltawm zong om thei hi. Bangbang hitaleh, koici bangin tua singlamteh cihtakna tawh i puathei ding hiam?\nAspen singzungte a golzaw leisunglam omte mah bangin, angkhualna, mihingte sungah a kiseel khinkhian “mawhna” in Zeisu sungah tawldamna taktak hong musaklo hi. Mawhna min i suut limlim ciangin, angkhualna pen minlawh baihpen salo nahiam? Mi tampitak adingin ang khualna pen, amau pianzia hilel peuh hi.\nLuke 12:13–21 simin. Zeisu in a thugentehna sungah thubuai pen suutkik dihin. I mailam ding geelkholhna in Pasian’ gam tawh akituaklo angkhualna ahithei diam? A hihkei phialleh zong Zeisu in bang hong hilhkhol hiam?\nHih thugentehna pen Luka gospel laibu sungbekah kipulak a, mipite lakpan dotna tuam tuamte dawnkikna vive ahi hi. Gamhluah lamtawh kisai a kidot ciangin Zeisu in, unau nih tungah thukhenna tawh genteh hi. Hih tengah Zeisu in a bulpi limlim angsung khualna hi ci in kawkpha pen hi. Mikim gamtatzia abul thukzaw in a zung tosuk hi.\nNangma nuntakna sungah angsung khualziate ngaihsun in. Angkhualna in Pasian, nupa, innkuan, pawlpi, vengpaam leh naseppihte tawh koibangin hong kikhensak thei hiam? Philippi 2:5–8 sungah bang gen hiam?\nMin akitheilo mihaupa in, ama’ kisapna leh ama’deihna bek khual in, mit muhloh vantung thute peuhmah ngaihsutin neihtuak vetlo hi. A lianzaw, ahoihzaw, a tamzawte tungah Pasian’ gam kiphut khollo hi. Zeisu in eite hong aiawh noptheih nadingin, bangin lunglutsak hiam cih Paul in hong pulakkhia hi.\nPhilippi 2:5–8 in angkhuallohna, kiniamkhiatna leh itna hong pulak hi. Pasian leh midang i itna in, eima deihteelna a niilkhiat zawhkeileh, leitungah ansaal tampipi a lamlam ihi a, vantung ah bangmah i kholkha kei ding uhhi (Matthew 6:20).\nBanghangin hauhnopna leh van ngah nopna lamah kizol baihpen thei hiam? Nuntak na’ngin sum tampimah i kisam teita zongin, bangzah bangzahneikhin mahtaleng, kideih semsem laithei hiam?\nZeisu’ leitung nasep nunung kalkhat sung, singlamteh tungah kikhai madeuh sungtengin hong hanthotnate in lungsim hong zomahmah hi. Tawldamlohna leh lunggulhnate in mihingte thusia lamah hawlgawp ahihna hong theisak hi.\nLuke 22:14–30 sim inla; an-nekkhopna sungvuah nungzuite in a lianpen ding a kituhkeei uh ngaihsun in (Luke 22:24). Bang hangin nungzuite lampial in mihing vangliatna lamah paikha thei zenzen uhhiam?\nPawlpi, innkuan leh nasepna sungah kua lianpen cihkhawng kikupna peuh omthei mah ding hi. Lungsim sung khawngah zong ngaihsun khamahni in, kician takin kua paukhia hiam?\nZeisu nungzuite lakah alianpen ding akidot masakna mun hinailo lai hi. Matthew 18:1 ah nungzuite in Zeisu kiangah hihbangin hemdot gialgual uhhi; “Vantungah kua lianpen ding hiam” ci uhhi. Zeisu dawnkikna bel pilkam mahmah hi. Naupangno khat samin, amaute laizangah koih hi. A mitte uh liiksakin; a mitkhute uh lamto uhhi. Zeisu hihdan pen hilhcian kultuak a, Matthew 18:3 sungah, “a mantakpi kong cihin, note kikheel in naupang nabatkei uhleh, vantung ki ukna sungah nalut ngeikei ding uhhi” cihi.\nKikheelna in Zeisu sungah tawldamna taktak muhna ahi hi. A pualam pan huhna peuh kisam i sapong mawk hi. Eima tha tawh zawhloh dinglam i theih ciangin Zeisu i zong saan hi. I lungsim lunggulhnate puahphatna i phawkkha vat hi. Zeisu’n acihna ah: Hih naupangno bangin Keimah hong muangun. Liatna taktak icih in eima hamphatna nusia a, vangam pomna hizaw hi.\nZeisu a nunung nitak an aneklai ciangdong nungzuite in tuatawh kisai bangmah telnailo uh hih tuakzaw hi. Amau kinial susupte in, mailamah a zopkik ngam nawnloh dinguh khatleh khat kisiatna piangsak hi.\nKum tawmvei sungmah Zeisu tawh kikhawl a, nasemkhawm, a thuhilhna zaza hinapi uh, hihciangbek mah tungzo uh hiding hiam? Mite lungsim omzia limhoihlo honglak himawk hi! A hoihlampan enleng, nungzuite kinial susup kawmkal ah, Topa in a hehpihna beisaklo a, amaute nusialo hi.\nMawhnei apukte omzia ahi, kiliatsakna pan kidaltheih nadingin; banghangin singlamteh tungah Zeisu engige ding i hi hiam?\nKineihkhemna cih pen, ama hihlohna pipi, a hihding bangin kineih cihna hi. Zeisu in Pharisee mite leh Laitheite amaizumsak nadingin, tua kammal a zatna Mate 23 sungah sagihvei bang omhi (Matthew 23:13, 14, 15, 23, 25, 27, 29). Lungdamna laibu 4 sungah, Zeisu’ hehpihna leh mawhphelna pen mi zualzangte, siahdongte, angzuakte leh tualthatte peuh adingin piakhia napi; Pharisee teleh laitheite ading peuhmah om hetlo hi (Matthew 6:2, 5, 16; 7:5; 15:7–9; 22:18).\nMatthew 23:1–13 sim inla, Zeisu gen, mi kineihkhemte omzia namlii gualsuk in.\nZeisu in laitheite leh Phariseete thu lii tawh kibangsak hi. Kum zalom khatna hunlai Judah ngeina sungah Phariseete in biakna zehte khauhtakin zui uhhi. Laibu sungah kigelhte, kamtawh a kigenkhiate zui cinten in biakna siangtho ding hanciam uhhi. Tua ngeinate langkhatah Sadducee a kici mihaute ahi phadeuh, siampite tawh akizom pawl om leuleu hi. Greek lai, apau leh lungsim puakte nei uh a, thukhenna umlo banah sihkhit nuntak kikna umlo uhhi. A zalenpawl cihding hi. A pawlnih mahun kineihkhemte hikhawm uhhi.\nZeisu cihbangin: eite zong i genbang i hihkei a, mite ading zehte khauhsak semsem napi, eimah’n zang selo, mite hanciamsak mahmah, Pasian bekin angah ding a kilawm pahtawinate eimah’n ngahnuam cihkhawng i hihleh a kineihkhemte mah i hipah hi.\nA kammalte bangzahin khauhpai taleh, Zeisu in, mi kineihkhem acihcihte khempeuh zong itna leh deihsakna neiveve hi.\n“Pasian’ Tapa in biakinnpi leh a thungaite a etsuk phetin, Vantung hehpihna in Amah tuampah lian hi. Lunggimsa dipkuatna aw ling kauhkauh tawh khitui luangsa in, ‘Aw Jerusalem, Jerusalem aw, kamsangte na thatzo a, nang kiangah kong sawl kamsangte suang tawh na deng hi. Akpi in a note a kha nuai-ah a khopkhop bangin ka tate khawmkhawm mah taleng, a utkei uhhi’” cihi.”—Ellen G. White, the Desire of Ages, p. 620.\nZeisu in khauh takin a taigawp biakna makaite bang na hihloh ding bang hangin kisam hiam? Tua bang kineihkhem siam i omkhak zenzenleh, koibangin mukhia ding a, koibangin suakta sakthei ding ihi hiam?\nTawldamlohna Azungin Botkhia\nJohn 14:1–6 simin. I tawldamloh kawmkalin, lungkham lailai loh nading bang cih ding hiam? Kideidanna, angkhualna, lunggulhna, kineihna cihte zo in, tawldamna taktak muhna tawhtang bang hiam?\nTawldamlohna pen Zeisu tawh zoding hihang. Amah lampi, thumaan leh nuntakna hi. Hi leitung media tawh kidim sungah ngiim namel neilo in i gammanh laitakin, Amah’n lampi maan hong hilh ding hi. Vantung thukham piapa ahih mahbangin Amah thumanthutak hi a, Ama’ Kha in thuman thutak ah hong tunh ding hi (John 16:13). I liam i bai, i tawl, i gim i nat i lungkiat hun ciangin Amah nuntakna ahihi. Nuntakna cingtaak zong hong khaamzo hi (John 10:10). Tua sungah tawntung nuntakna leh tawntung inn kihelpah a, hih leinuntak tawh a kibanglo nuntakzia ahi hi. Piangsakpa in tumahmah in, tehpih omlo liangin a kicingmahmah in hongpiathei hi.\n“Note lungkham kei un” cihpen lam-etna tawh hong nungtasak nuam hi. Lungkiat laitak in Amah’n hong lamto thei hi. Khuamial leh mawhna sung i kitom laitakin, eite sungah nahoih hong kipansak in hong zosak Amah ahi hi (Phil. 1:6).\nLeitungah bangzah thusia taleh, Zeisu hong piak kamciamte en gige lel in. Hong bawlsak innpi ah natna, tawldamlohna, thuakna cihte beisiang ding hi. Tua pen Khazih Zeisu sungah hong kipia lam-etna hi a, kuakua hi taleng, tualniam kihhuai ninnoi mipoi i hih laitak mahin hongpiak ahi hi.\nI thanem napi tengmah tawh Pasian zuan ding hang a, a napipi, a kisia pipi, a pukpipi mah Amah’n hong sang veve ahihlamtak theihding ahi hi. Tua in hehpihna hangbek hi a, upna tawh i zonleh hong kipiakhin hipah lel hi.\nJeremiah 3:22 simin. Pasian in bang hih dingin hong sawl a, Amah’n koibangin hong dawntuah ding ci hiam?\nZeisu’ kammal zong ngaihsun ni: “Keima omna munah note na hong omtheih nadingun note a hong la dingin ka hong paikik ding hi” (John 14:3). Nihveina hong pai ding pen bangzah in a thupi thubulphuh hi thei hiam? Misite omzia a theitel Adventist mite phadiak adingin nihveina hongpai ding banghangin thupi hiam?\n“Eimah kibulphuh nuntakna sungah khantohna gahphatna om theilo hi. Khazih pen aituam honpa in nasaankhit nakleh, nangmah kimangngilh inla, midang huh sawmzaw in. Khazih hong itna leh hoihna gengen in. Sep ding peuhmah semin. Kha veina na lungsim sungah nei inla, na thahatna khempeuh tawh kha mangthang zongin. Khazih’ Kha nangah ciangin- na khangto ding a, gah na gah ding hi. Kha hong hehpihna in nangma gamtatna minsak ding hi. Na upna khangto ding a, na muhna hong thukzaw ding a, na itna zong cingtaak ding hi. Khazih na suun semsem ding a, siangtho, thupi in na ithuai ding hi.”—Ellen G. White, Christ’s Object Lessons, pp. 67, 68.\nPawlpi mite thu-kinialna tawh kisai in, “a langnih tuakun Pasian’ hehpihna in a tuamcip kei nakleh, ki hona hun kisausak a, hun ki mawk beisak in, Pasian’ nasemte in hoih takin ngai phapha uhhi. Kisaktheihna leh angkhualna paikhia peuh le-uh, minute nga sungin tua haksatna ki hemkhia zo ziau ding hi.”—Ellen G. White, Early Writings, p. 119.\nKoibangin angkhualna zothei ding ihi hiam? Mi khatleh khat koibangin kithupisim theih ding ihi hiam?\nLunggulhna in a sia hihetlo hi. I lunggulhnate tawh kisusia sakzawlo in, lunggulhkawmin Pasian kiangpan na lianpite koibangin i sangtheizaw ding hiam?\nLunggulhna, kineihkhemna, angkhualna, hazatna cihte a pualamah kidawk saklo sam hihang. I maitangah itna puaksiam mahmah lel hihang. Aspen singkungte mah bangin, tua a hoihlote khempeuh lei sungah i phumcip uhhi. Kha-kidim gamtatna in koibang taktak hi ding hiam? Tawldamlohna zogawpin Zeisu sungah tawldamna koibangin ngahthei ding hiam?\nThursday dotna ah nihveina hongpai dingthu lungngai in. Tua lo tawh bang lam-etna i neizo ding hiam? Tua lo in Zeisu khatveina hong paina in bang hong sepsak thei ding hiam? Misite lah nih veina hong pai dong ihmu lai ding ci hive hang.\nPrev post Tawlngalo leh Langdo\nNext post “Hong pai Un . . .”


timestamp: atn

url: =Laisiangtho tawh aki sai dotna te dawn kikna - GotQuestions.org Tiddim-Chin!\nwww.GotQuestions.org Tiddim pau tawh a ki phen dotna leh dawnna pan in kong muak uh hi!\nLaisiangtho tawh aki sai dotna te dawn kikna\nTulai tak in na dot nop thute pen Tiddim pau tawh nong khak loh na ding uh kong thum nuam hi. Mang pau at thei a, na sim theih leh hih a nuai a hong ki pia website ah dotna te ki dong thei hi - https://www.gotquestions.org/Bible-Questions.html.\nA nuai a aki gelh thulu te Tiddim pau tawh ki sim thei hi.\nLungdam na thu\nMawhmaina na ngah zo hiam? Pasian in bangci in ka mawhna teng hong maisak ding ahi hiam?\nNihvei suahkikna a ngah Christian ih cih ih akhiatna in bang a hi hiam?\nA thupi mahmah dotna\nJesu pen Pasian ahi hiam? Jesu pen Pasian ahih amah leh amah aki gen hiam?\nChristian biakna ih cih in bang ahi hiam? Christiante upna in bang a hi hiam?\nLaisiangtho pen Pasianï¿½ kammal ahi hiam?


url: =Singapore inndawl 11 pan naungek kum 2 aphapan kia in silo bilbel :: ZOMI DAILY\nposted on 26 November 2018 at 11:05 pm Lomkholna: News, Sawltak, Singapore, World\nSingapore, Sengkang veng aom inndawl 11 pan naungek kum 2 aphapan kia in silo bilbel\nSingapore, Sengkang vengsung aom Housing Board Flat innsangdawn dawl 11 na panin naungekno kum 2 aphapan khat kiasuk in silo cih Straits Times pan kiza hi. Zanni Sunday (Nov 25) zingsanglam in thupiang hi a, akiasuk naungekno pen pasalno khat hi in, silo bilbel ahih manin lamdang kisa mahmahliang hi.\nTua naungekno pen kiat tungah alumsa in vengsung aomte’n amuhkhak uhciangin amanlang in angeinai aom Clinic zato khatah paipihpah uhhi. Tua Clinic panin Doctor khatin huhna napiathei hi ci’n Shin Min Daily News te’n genkhia uhhi.\nTua naungek pen amin Ruan cihbektawh ki pulakkhia a, Doctor in agenkhiatna ah khuaphawk in ahi zongin amit aveilam bokgawp in, akhutzong ataklam kitan hi ci’n genkhia hi.\nZato mawtaw Ambulance atun ciangin Paramedics te’n Stretcher tungah akoihding uhciangin tua naungek a ngawng akitanloh nadingin dopmahmah kul hi ci’n genbeh hi.\nTua naungek ii anu in agenkhiatna ah padenpauk “Window” kongkhak pen kikhaklokha ahih manin, atapa pen inntung panin anuai ah akiasukkha hi ci’n genkhia hi. Ahi zongin tuazahval bangmah genbehnuamlo a, amin apuamzong ki pulaknuamlo hi.\nTuahsiatna apianna munlian pen Rivervale Crescent Block 182A inndawn tungpan akiasuk kici a, Police tezong 10am hunpawl in kizasak cihi. Tua naungek pen naupang zato KK Women’s and Children’s Hospital ah kipuaksuak pahhi.\nAthu akigenna ah tua naungek pen Window gei ah akikoih tutphah Stool tungkhat ah adingto hi a, tuapan in Window akihon ciangin anuai ah akiasuk kici hi. Inndawl 11 panin akiasuk hi a, silo bekthamlo, sibup cihzong omlo in khuaphawksa mahin anuai kiattung panin akimukhia ahihi. Police te’n athu hoihtak kancianding uh cih kiza hi. Naupang, naungek tawh akithuah te’n kidopsiam, kikepsiamding thupi cih hih tuahsiatna in hongphawk phasak hi. Sawltak #zomidaily\nPrevious: Banghang in lai simhuai ahiam? ~ Job Cinpi\nNext: Leii le Ha zong ki petthei ~ Dong Mung\nRev. Gin Khan Pau Tawntung Tawlngakna (New Delhi)


url: =Malaysia ah kum 4 aphapan naupang khat inndawl 17 pan kia in sipah ~ ZD :: ZOMI DAILY\nposted on 17 April 2017 at 11:47 am Lomkholna: Malaysia, News, Sawltak, World\nMalaysia gamsung aom Apartment inndawl 17 na panin naupangno kum 4 aphapan khat kiasuk in, sisuakpah cih theStar pan kiza hi. Kum 31 aphakhin apa in khitui naptui tawh kidimin khasia mahmah a, pasian in hong zia etna tamlua mahmah ta hi ci’n zanni Sunday ni in Hospital Kuala Lumpur misibuk mai ah genkhia hi.\nNaupangno ii apa minpen Mohd Azmil Amat kici a, innkuan sungah kamsiatna khatkhitkhat hong sulzuihden cihi. Anu inzong atanu asuahzawh kha 6 khitciang in sihsan hi. Tuazawh asawtlo in Tanjung Malim ah ahon Restaurant Business pen supna piang ahih manin khakcipkul cihi.\nTuakhit ciangin atanu pen alungtang hoihlo ahih manin, Surgery bawlkul leuleu hi. Tu’n atapa in nusia leuleu ahih manin, thuak hamsa salua mahmah hi.\nAtapa inntung dawl 17 na panin akiat laitak inzong azi pen zato ah aom laitak ahihi. Atanu uh kum 6 aphapan hi a, alungtang hoihlo ahih manin, zato ah Surgery kibawl in, azi in akem ahihi. Azi omloh laitak in atapa kum 4 aphapan penin inndawl 17 pan kiasuk in asihsan ahihi.\nKum 60 aphakhin apu tawh innah akikem uh hi a, Chow Kit vengsung Lorong Haji Hussein 2, Off Jalan Tunku Abdul Rahman aom Apartment ah aputawh alumkhawm uh cihi. Naupangno pen thomasa in innsung lengnakhan “Living Room” ah aom hiding in apu in ummawh cihi.\nPolice te genna ah hih naupangno akiat hunpen zingsang 5:45am hunpawl hiding ci uh a, innmai Balcony ah khuadaknuam ahih manin tutna 2 thuapto in akahtoh khitciangin anuai ah akiasuk hiding ci uhhi.\nApu inzong innmai pan akiading in ummawhlolua ahih manin, koi ah om hidinghiam ci’n innsungteng zongkawikawi hi. Khatveivei bukteh “Hide and Seek” khawng kimawltheizel ahih manin, tuabangin munkhatpeuh ah aki bucip hiding in ummawh hi.\nFirefighters te’n naupang inntungpan kia cih aki zaksak ciangin delhpah uh a, aphual atun uhciang in anei kitheilo hi. Tuaciangin Firefighters te’n Apartment inndei teng khatkhitkhat kiukawikawi in, kua naupang hidinghiam ci’n dongkawikawi uhhi.\nAlso read: Malaysia ah Nuta te inndawl 32 pan kia, anih in si\nAnunung ah inndawl 17 na pan akia nahi a, apu inzong Firefighters te’n agen ciangin umlopipi in innmai Balcony panin adaksukleh atupa in inntungpan kia in asihsan takpi nahimawk hi.\nNaupangno ii aluanghawm pen Tanjung Malim ah kivuiding cih kiza hi. ZD Sawltak #zomidaily\nPrevious: Kum 2017 April 15 ni a ZCD zumpi Tedim ah CEC kamkup thukhensatna\nNext: Malaysia gamsung ah tukumsung vankham tawh mi 55,903 kimankhin ~ ZD\nZomite Maban ~ Hau Za Cin


url: =Topa in hih bangin ci hi: Vantung pen keima tokhom hi a, leitung pen keima khengakna ahi hi. Kei-a dingin koi lai-ah inn lam ding a, keima tawlngakna ding mun koi lai ahi hiam?\nHih nate khempeuh keima bawlsa ahih manin hih nate khempeuh keima-a ahi hi, Topa in ci hi. Ahih hangin kiniamkhiatin, lungsim a kitamzan mipa, keima thu-ah lau-in a ling kelkelpa, keima deih mipa ahi hi.\nBiakna-in bawngtal a gopa in mihing zong that hi. Biakpiakna-in tuuno a gopa in ui ngawng zong at hi. An tawh biakpiakna a bawlpa in vok si zong pia hi. Paknamtui tawh phawkna biakpiakna a bawlpa in milim zong bia-in thupha a pia hi. Hih mite amau ut bang ciatin gamta uh a, amau kihhuai gamtatna uhah nuam a sa uh hi.\nTua ahih ciangin amaute tungah gimna ka tungsak ding a, amau kihtak thute mah amau tungah ka tungsak ding hi. Bang hang hiam cih leh ka sap ciangin kuamah in hong dawnglo uh a, thu ka gen ciangin kuamah in hong ngailo uh hi. Keima thu manloh ding mah utzaw uh a, a sia-in gamta uh hi, a ci hi.\nAma thu-ah lau-in a ling mite aw, Topa} thu za un: Keima tungah note nong cihtakna hangun na mipihte uh pawlkhat in note hong mudahin hong hawlkhia ding uh a, zahpihna tawh note hong hopihin, "Lungdamin na om ding uh hong deihsak ka hih manun, Topa in ama liatna hong lak hen la, note hong honkhia ta hen," hong ci vial ding uh hi. Hih banga hong paute pen mindaina a thuak ding mite ahi uh hi.\nNgai un, khuapi sunga gamlumna! Biakinn sunga awging! Topa in a galte gim a piakna huging ahi hi.\nKa khuapi siangtho pen nausuak natna a thuak ma-in nau a suak nupi tawh kibang a, nausuak gimna a tun ma-in amah in tapa khat a nei hi.\nA tuaci bang kuan za ngei na hi uh hiam? A tuaci bang kuan mu ngei na hi uh hiam? Ni khat thu-in gam khat piang ngei ahi hiam? Tomnokhat sungin minam khat piangkhia ngei ahi hiam? Bang hang hiam cih leh Zion in nausuak gimna a thuak phetin a minamte suakkhia pah hi.\nNausuah hun tungsak napi-in suaksaklo ding ka hi hiam, Topa in ci hi. Nau a suakkhiasak keimah in naugil khakcip ding ka hi hiam, na Pasian in ci hi.\nNaungek in a nu nawi teepin nuam a sak mah bangin, Jerusalem in nuam a sakna-ah nuam na sakkhawm theihna dingun amah a it khempeuhte aw, Jerusalem tawh lungdam un la, ama hangin kipak un. Ama hangin kapin a thum khempeuhte aw, ama lungdamna-ah amah tawh lungdam khawm un, a ci hi.\nTopa in hih bangin ci hi: Tu-in gunpi bangin nopsakna leh tuiletkhia bangin minamte hauhna ama tungah ka tungsak ding hi. Note pen a nu nawi teepin, a ang-ah kipua a, a khuk tungah a diang naungek na bang ding uh hi.\nA nu in a ta a hehnep bangin note kong hehnem ding a, note in Jerusalem khuasungah hehnepna na ngah ding uh hi.\nHih thu a hong piang na muh uh ciangin na lungdam ding uh hi. Note hong thahatsakin hong cidamsak ding hi. Tua ciangin ka thu hong mangte ka huhna, ka galte tungah ka hehna ka lahna thu na thei ding uh hi, ci hi.\nBang hang hiam cih leh heh mahmahna tawh ama sinsona leh meikuang tawh gim a pia dingin meikuang sungah Topa hong pai ding a, huihpi bangin a leengte hong pai ding hi.\nBang hang hiam cih leh Topa in mei tawh thukhenna sem ding a, a mawh mi khempeuh tungah a namsau tawh thu khen ding a, Topa in a thah mite tam mahmah ding hi.\nBiakna huan sungah a pai dingin amaute kisiansuahin a kisiangthosak, a laizanga om pen a zuite, voksa leh kihhuaina leh zusa a nete beimang khawm ding hi, Topa in ci hi.\nBang hang hiam cih leh amau nasepnate leh amau ngaihsutnate ka thei a, minam khempeuh a khawm dingin ka hong pai hi. Amaute hong pai-in ka minthanna mu ding uh a,\namaute lakah lim khat ka khai ding hi. Amau sung panin, minamte tung, Tarshish mite tung, Put mi leh Lud mite tung, Meshek mite tung, Tubal mi leh Javan mite tung, ka min hoihna a za ngeilo, ka minthanna a mu ngeilo tuipi gei-a om gam mite tungah a suakta lai mite ka sawl ding hi. Amaute in minamte lakah ka minthanna genthang ding uh hi.\nIsrael mite in beel siangtho sungah an tawh amau biakpiakna tawi-in Topa} biakinn-ah hong paipih uh mah bangin amaute in minam khempeuh lak panin Topa} tungah piak dingin na sanggamte khempeuh uh, sakolte, leengte, taalte, leh late, kalaoh hatte tungah hong pua-in ka mual siangtho Jerusalem-ah hong paipih ding uh hi, Topa in ci hi.\nAmaute kimkhat zong, siampite leh Levi mite a suak dingin ka la ding hi, Topa in ci hi.\nKa bawl ding vantung thak leh leitung thak pen ahih leh keima mai-ah kip ding hi. Tua mah bangin na suan na khakte uh leh na min uh kip ding hi, Topa in ci hi.\nKhadet khat pan Khadet khat, keimah bia dingin Jerusalem-ah mi khempeuh hong pai ding uh hi, Topa in ci hi.\nAmaute a ciah uh ciangin kei hong lehdo mite luanghawmte en ding uh hi. Bang hang hiam cih leh amau a ne thante si ngeiloin, amau a kihalna mei mit ngeilo ding a, amaute pen mi khempeuh kih hi ding hi, a ci hi.


url: =KHAM SINGNAI ~ TBC-Y\nPosted on Tuesday, June 24, 2014by Siam Kim\n— Rom 6:5\n Job 1-2\n Sawltak 7:22-43\nEngland gam Cotswold mun ka zin laitak, a manpha hai pawl khat ka lei hi. Lim phatakin ka kep hangin, a tawpna ciang kiat suahin kitam hi. Tua hai thu ka ngaihsut ciang, Japan bawl Kintsugi ka phawk hi.\nVan khat peuh a kisiat ciangin bawlkik thei lehang, i lungdam mahmah hi. Japan khutsiam khat in kum sawtpi lai-in tua bang hai kitamte a bawlphat kik dan ding na hanciam hi. Amah in kham tui a kizuut singnai tawh tua haite phop kik hi. Tua pen kham meel tawh ahih manin etlawm mahmah hi.\nLeitung piancil lai-in, mawhna hong lut hi (Pian. 3). Pasian thu ngaihsunte in “kiamsukna” ci hi. Tua hangin Pasian tawh kigamlatna hong piang hi. Mite tawh kigamlat ding hanciam thapai i hih manin, i lungtang in natna le kigamlatna lam, manawh hi. Pasian in tua bang kigamlat ding deihlo ahih manin, tua kitapna mun pen a hoih pen ahi dingin phop kik hi.\nKintsugi khutsiampa bangin Pasian in hong bawlpha hi. Kham sang a manpha zaw a sisan zang hi. Tua pen kham tawh a kibawl sangin mannei zaw-a, Khris’ sihui tawh a kibawlpha i hihi. “Ama’ sihna hangin Amah tawh omkhawm-in a meel i suun hi” (Rom. 6:5). Tua meel tawh a kibang bangmah dang omlo hi. – Julie Ackerman Link\nA si hong bua, a nunna hong pia;\nKalvary ah hong kipia khia;\nEi’n bang piakik thei ding\nHong itna lian, dimleet in hong piakhong. – Anon\nMawhna panin suahtakna ding Jesuh’ sisan buakhin zo hi.


url: =Sabbath Ni-in Na Sem - Zomi Adventist Innkuan\nSophie Buama, 44,\nNew Caledonia, August 17\n2017 kum October khasung a, Pastor pa in effort a bawlna ah, Thukham Nambat lina a genna tungtawn in Sophie Buama in Saturday pen Lai Siangtho Sabbath maan ahihna hong saang thei hi.\nAhizongin Pacific khanglam Piantit gamkhen khat ahi, New Caledonia khua a, anasep ahihleh khawl tuan nai lo hi.\nSophie in nipikaal khat in ni li sung—Tuesday pan in Friday—dong, Mare` tuikulh neu tunga, khuaneu khat ahi, Mebuet khua-a, supermarket khat ah na sem hi. A seppih khat ahi, Celine in, a dang nithum teng tavuan nala leuleu hi.\nAhizongin khuahun zui-in Friday nitaak lam pen nai 5:30 pan 6:30 sungin ni tum hi. Supermarket vanzuakna saiipi pen nitaak nai 7:00 aa khak ding hi sese hi.\nSabbath ni-a na sepding pen Sophie patau hi. A nasep nusiat ding lah dahzeel hi, ahangin ngah ding haksa mahmah hi. Ama’ khasum mah tawh innkuan khempeuh kivaak hi zeel hi. Tua ahihmanin a nasep hunsung a kikheel nadingin Pasian’ kiangah thu hong ngen ta hi.\nFriday nitaak khat, Sabbath ni eu-kha kawmkawm in Sophie in na asep laitakin, a naseppih Celine kiang panin phone hong ging hi. A seppihnu in, amah pen tuikulh dang khat a, New Caledonia khuapi ahi, Noumea khua ah a om laina thu leh Mare` tuikulh ah hong ciah nading vanleng tiket a ngah zawh lohna thu agen ahi hi.\n“Hehpihna tawh zing ciangin kei taang`in nong sepsak pak thei dia?” ci hi.\n“Hi thei lo ee. Kei kikhawm ding hi veng,” “Zing ciang pen ka Pasian biak ni ahihlam nang zong na theih hi lo maw lawm.” Sophie in ci hi.\nSee also MS2: Nuntakna Tui\nTua zawh a sawt lo in, New Caledonia khuapi mah ah a om, a supermarket neinu’ kiang panin text message hong lut leuleu hi.\n“Zing ciangin saii na hon kul in cei. Saturday ni-in, na, nasep loh phamawh ei,” ci-in kigelh hi.\nSophie in zongh thuk kik a, “Hilo hi, zing ciang pen ka Pasian biak ni ahi hi, tua manin supermarket ka hongg theikei ding hi.” ci hi.\nTawmvei khit ciangin, saii neinu in thuk kik a, “Phamawh kei ee leh. Saii na khaak lel aw.” ci-in hong gelh kik hi.\nSophie zongh hong patau pian ahih manin, pawlpi mi, nupi khat tawh ki ho hi. “Mihing kihta kei in la, Pasian kihta zaw in,” ci-in tua pawlpi nupinu in dawng kik hi.\nSunday ni in, a naseppihnu tung nailo lai ahih manin Sophie in saii hongg hi. A neinu hong kileh kik in, sai ah heh sa-in hong pai hi.\n“Hih saii pen Saturday ni-in khat vei peuhmah zong a kikhak ngei nai lo hi. Tu-a bangin khatvei zong a ki khak kik ding ka deih vet kei hi,” ci hi.\nSophie in zong a upna a pulaak khiat kik kawm in, “Ka tungah lawhsapna nong tunsak nopleh suakta takin sem thei den lel teh,” cih beh hi.\nTua zawh a sawt lo in, khuapi-ah a tanu tawh a hawh theih nadingin, a saii neinu in Sophie khuan ni li la thei dingin phal hi. Ahizongin Sophie hong tunkik ciangin, a om loh sung teng lohkik ding, ci kik miikmeek hi. Tua nili dingte’ lak ah ni nih pen Sabbath ni tawh kituak sak sawnsawn hi.\nSee also 03. Tawlngak Dingin Ngiimlo\nSophie in anasep pihnu tawh a ni kilaih dingin a hanciam hangin a neinu in phal ngiat lo ahih manin asep veve kul hi. Sabbath ni tegel in Sophie in na sem hi. Zan thapaai in Sophie ihmu thei lo hi.\nLungkia ngeungau takin thu ngen aa, “Topa Pasian aw, Sabbath ni-in hong suakta sak in,” acih banah pawlpi mite-in zong angetpih dingin acial hi.\nA sawt lo in, saii neinu in, nasep hun ding hungeelna thak khat hong pulaak hi. Ama’ sawlna tawh kizui in Sophie in nisim in hunval sem khaden ahihmanin a sum tampi piakbeh den kulzel hi.\n“Tu-a kipan in, Sunday pan Wednesday dong sem ding hi cei,” Sophie’ kiangah ci hi.\nSophie in a bil, umh zolo phial hi. A inn ah hong ciah saisai in, a pasal’ kiangah tua thu a pulaak kawm in lungdam lua kisa in nuinui kha hi.\nTu-in ahihleh, Sophie in nidang sangin sum tawm ngah zaw hi. Aih hangin phamawh sa se lo hi. Sabbath ni-in Pasian bia thei hi.\n“Ka khasum thupi kei, Pasian tawh ka zatkhop hunte thupi zaw,” “Sabbath ni in suakta taka ka om theih pen ka lungdamna hi” ci hi.\nA beisa kum thum lai-a, Sabbath 13na mission sumpite khenkhat tawh hih Sophie te’ biakinn zong a kihel pah, Naupang Sabbath School innkhaan ding nih lamna ah ki huh khin hi. Naupangte ahi-a, uhaamte ahi zongin Pasian atheih nadingun lampi hong honsak, phalna tawh nongpiak uh mission sumpite hangin lungdam mahmah ungh.\nAGIM ATAWL MISSIONARYTE\nPrev post ZSS 7: Zeisu le Mi Kitasamte\nNext post Adventist Community Services Provides Support After Mass Shootings


url: =Zomi Mungtup Tunna Dia Lampi :: ZOMI DAILY\nposted on 17 May 2018 at 12:59 am Lomkholna: BobTuangpi, News, Politics, Zomi\nLeitung gamgi in tutadih hong khenkhap (Sim leh Maal/ International boundary) zenzen hang’n eima omna gam tekah atawm pen Autonomous Area ciang i-ngah nading hanciam masa tek ding (Practical om pen). Gentehna Kachin leh Wa te bang China gamsungah zong Jingphaw Autonomous leh Wa Autonomous na nei veve mawk uh hi.\nLeitung gamvai tuihual zui-in Zomi State leh Zomiland/Zoland mungtuppi ah taitoto suak ding hihang. Gamgi in hong khen hangin ilungsim kikhemkhamsak ngeilo ding minam vai ah kul hi. Tulai leitungbup tuihualpi khuata khat bangin kingaihsut hun hi (Global village/ globalization/ ICT hun ban ah data technology hun kitungta).\nTua bang kal suan toto le hang tukhang 21st Century sung nangawnin leitung gamlim tampi hong kilaih dia tua khuahun zui-in i ngimna itup bulpi Zomite’ kigawmkikna (Zomi Re-unification) hong tangtung toto lel ding hi.\nI et theih pak ding gentehna ah Spain gam aa Catalan inntuan ding vai, Canada ah Quebec State inn tuann ding vai, Scotland UK pan pusuah sawmvai leh Brazil ah the South is not Brazil ci-aa kitomnate hong mitsuak hetlo ding hi. Myanmar lam Zomi Zogam vai zong 1947 Panglong thukimna hong tangtun nini-in ki inntuan thei lua ahihi.\nMay 14: Pu tawh kimuhloh sawt simsimta aa, ka va hawh leh thulimcii tampi ong kuppih ban ah niangtui ong taih lailai in aangtang leh nuamsa ing e. Yangon danin nitum khit teh lamgei niangtuisai ah nitumkuan huihvot ah kidiah kawmin holim zongh anopna atuampi khat mah hi. Pu in bel akum tam pian hang alungsim khiamnai vet kei mawk e!\nMay 12: Gambup kumpi tanute (Union Cabinet Ministers) leh gamkee (State &Region) tanupi leh tanupi huhte ( Chief ministers & ministers) kilaih ding cihte bel gambup agualzo party (Ruling party) ii thu hilel hi. Tua pen gambup thukhunpi 2008 in agualzo party tungah apiak hihtheihna hi.\nTukpeeng kimawlna ah amaikahte, alaizangah kimawlte, anung ah kimawlte leh kungpangte pen aliam abaina leh akicinlohna/thanemna om hi, cih tukpeeng team khat a ukpa (Coach-နည္းျပ) in asak leh ama thuthu tawh laih thei lel hi.\nPawlkhatte kimawlna kipat zawh minute (15) ciang kimawlsak dingin gelsa om aa, pawlkhatte hunlang (Half time) dong kimawlsak ding cih ama khut sung ah a om mah bangin, pawlkhatte huntawp dong (Full time) kimawlsak ding cih omsa geelna (Arranged plan) om khin hi (Alamdang hisam kei!) Bob Tuangpi\nPrevious: Indonesia Police HQ asim temtawi migilo 4 kikaplum, Officer khatzong si\nNext: Najib ii omna tawh akizomkha mun 5 takah Police Search kibawl\nSingapore meileng Station khatah muanmawh vankhat kimu in ki patau ~ ZD\nMalaysia Ringgit sumtuh azang mi 3 kiman ~ ZD


url: =Khantohna i cih pen nisim a hih ngitnget ding a kisamte hih ngitngetna tawh kipan hi. Kum tampi adingin na gel khol tham ding hi. Kum tampi adingin na ngimkhol kha mah ding hi; ahi zongin nisim a na zuih ngitnget ngeina hoih a om kei leh na tup na ngimna te na tangtun kei dinga, na gelna zong kipelh ding hi. Tua ahih manin lawhcinna, gualzawhna, matutna, sepsuahna, gualtungtuanna i cihte pen nasep neu cik tawh akibang nasep hoihte tawh a kipan na hi limliam hi. Nisim na hoih khatta sem suah in na tup na ngimna a tangtungsak ding vai khat zo den peuh lecin na tup na ngimna te a hun in hong tungtoto lel dinga, na hahkat luat a na sepkhiat tawh kibanglo ding hi.\n1. Gel khol inla sep masak ding tel in: Gel kholhna omlo in kalsuan dan ding om theilo hi. Gel kholhna a om ciangin a sep dan ding kipatzia kingaihsun thei a, bang sem ding cih ngaihsutna leh theihna, muhkholhna hong kilak thei hi. Tua sep dingteng muhkholh khit ciang 'koi sem masa pen ding' cih hong thupi mahmah leuleu a, tua sep masak ding telna hangin kalsang kisuan thei hi. Na tupna a tangtungsak ding nasep khat peuh nisim in sep sawm hamtang in; tua hileh tuni na zat khit na lup ding ciangin 'tuni in tua na hoih semkhia ing' cih lungnopna tawh na lumkhawm ding hi.\n9. Nang leh nang bangciang tungta cih ki-enpha tawntung in: Nitak na lup ding ciangin tuni bang teng na semkhia a cih kidong in ngaihsun kik in. Tuni a manpha hiam, zanni a manpha hiam, zingciang ka manphasak zaw thei diam cihte ngaihsun kik hamtang in. Zawh ding na ngim na zawh manloh a om leh bangcih zop ding, na sep dinga hoih khat na sep manloh a om leh bang hun ciang hih thei kik ding cihte lungngai kik in. Nisim a nasep khiat a thupi mahmah vive hiding cih kisam lo a, nisim in a ciapteh tak nasep a om hiam cih kietkik ding hilel hi. Tam sep sawm lua lo ding, tam hih man sawmlua lo ding ahi zongin mailam hong nawtpih thei vai khat peuhmah nei hamtang ding, tua pen zo hamtang ding.


url: =Spirit power leh Soul power kilamdan na thu tomno :: ZOMI DAILY\nposted on 14 December 2014 at 7:09 pm Lomkholna: Hauthang, News\nSpirit kici pen nam tampi pha hi. Lai hong let khia masa ten Kha ci uh hi. Spirit pen Mihing tung ah aom bang in Ganhing tung ah zong Spirit amah kom kom in kheltat nopna anei hi. Tua ahih man in upna pawl khat sung ah Spirit guak kigelh ngamlo in Holy cih amai kibeh lap a Holy spirit akici khasiangtho kici ahihi. Tua ahih man in mihing te in holy behlap in kha siangtho acih bang in ganhing sung om spirit zong khasiangtho mah asuak kik zel spirit ahihi.\nAtaktak in spirit in mihing leh ganhing tung ah aom nuntakna nei khat ahih na kilang om hi a, Zo pau lian in gen ni ci leng, Gau,Kau,Liingpi ahihi. Hih Kammal te khangthak tee’n na thei het kei ding uh konglam en hi. Mikang pau ah Spirit lian bek pen zu akhauh mahmah mei bang in akuang thei zong Spirit ahihi.\nSpirit pen atamzaw a nasep te in Dawi biak upna tawh akizom Guu leh Gau, Liing leh Kau cih nam te tawh a nungta kha gilo nam ahihi. Tua hi in Spirit in kisia sak, kipelh sak mite ading kimlai puuksak, tuuksak, amsak, Sinmawk/mawl, Lungmawk/mawl in koih theihna power nei hi. Tua hi a, Ngal Gam leh Hangsai te tangthu sung ah Dawikungpu tawh akidem hun in hidan spirit te power kinak zat mahmah ciang nei ahihi.\nSoul leuleu ciang ei Pasian mi siangtho te upna sung ah aom ahi, Nuntakna asiangtho kha pumpi ahihi. Hih Soul pen mihing tung bek ah aom vantung pan in vanglian Pasian in hong koihsuk a siangtho kha tawh mihing nuntakna ahihi. Soul leh eite vanglian Pasian akizom tawn tung na sem khawm’ vantung mi, vantung galkap te zong akihel Soul ahihi.\nSoul nasepna ah ahoih na lam vive tawh nuntakna hi a, Itna, Hehpihna,Cihtakna , Hanciamna, Alamdang nate bawlkhia’ theisak’ piang khia’ theisak, Mailam thu theikhol sak, Ciimna leh Pilna, Theih telna Siamna te a namkim te ahi’ nate piangkhia sak hi. Spirit in abawl theih natna namkim te Soul in Dam kiksak theihna vangliatna anei Soul ahi hi. Hih Soul tawh nuntakna anei mihing te in mailam saupi ading in muhkholh na, theih kholh na, leitung mihing te nuntakna, khuasakzia kipuah kikhel sak na apiang khia sak a, ngaihsun theih sakna anei Soul ahihi.\nSpirit leh Soul anei tuak nuntakna te ah anih tuak in khua muhna, zakna neituak uh ahih hang in Spirit in mailam thu gelkholna na nei theilo spirit ahihi. Ganhing te en le hang avek in spirit nei uh hi a Pasian bawl bangbang nate tung kinga in nungta uh ahihi. Ahizong siatna bawl thei in puah kik theilo power anei hi. Soul ahih leh asiatna ding pan kidal kholhna, kigin kholhna ngaihsut siamna mihing tung ah akisam bang in kigin kholhna a neisak a siangtho kha nuntak na ahihi.\nTua ahih man in Pasian in eite hongbawl ciang in leivui tungman, nakguh bek tawh hong bawl hi lo a, a siangtho kha nuntakna tawh vantung pan in hong piansak ahihi. Ci le sa tawh a kikop khawm asiangtho kha nuntakna nei ihihi. Leitung ah upna namtampi te abulpi deih na telopi in ei bek upna tawh oneway in adang upna tel lo pi in mawk nialna in apau theilo, mit khua mulo, Lampai thei nailo, Abil vanglo uino suak tung tawh akibang mi tampi i om hi. Pasian minthang ta hen!\nPrevious: Khedap Nul Naupang ~ Khat Thang\nNext: Mihing Nam Nih


url: =KHANG NO LEH CIH TAKNA- GSPAU – FGA Tulsa\nKHANG NO LEH CIH TAKNA- GSPAU\nNaupangte nangawn mi citak, mihoih ahihna a gamtatna panun kimukhia thei hi. Pau 20:11) Mi pilte in, ” Naupangnote’ omzia lim takin en leng, a mailam nuntakzia ding uh kigen kholh sak thei hi,” ci-in Amau’ sungah khaici khat om gige khin a, tua pen amau’ omzia leh a nuntakzia uh pan hong kilangkhia hi. Khangno khuasuak i cihte pen kaamphat man peuh tawh a khuasuak kha mawkmawk cih dan hilo uh a, a citak cinten teng mah ahi uh hi.\nUS President 16na Abraham Lincoln (1809- 1865) bang a pa pena mau’ khua sungah a teilo khat hi a, a nu zong zawlta khat hi lai hi. Singluang tawh a kilam inn sungah genthei takin teeng thilthel hi. Ahi zongin amah in Pasian upna leh cihtakna nei ahih manin nikhat ni teh singluang innpan kumpi innkang (Whitehouse) ah hong tung hi.\nPiantit galkapmang Napoleon Bonapar-te (1769-1821) bang zong nuntak haksa bangkua sungpan a khangkhia khat hi a, a sangkah leiba tampi mah nei hi. A neu tung mah pan citak ngiat ahih manin nikhat ni teh Piantit galkap mangpi General hong suak hi. Galkapmang a suah khit teh a sangkahna leibate damdamin nung loh kik hi.\nKhatvei lai-in Pantanaw khua-ah khangno citak mahmah khat om hi. A pa in sihsan baih a, a innkuan sung nuntakzia uh haksat lua ahih manin College kah kimlai tawp a, Sangsia sem hi. Ama’ omzia leh a cihtakzia Kawlgam Prime Minister U Nu in a muh ciangin paakta a, a gamdang khualzinnate ah tonpih kawikawi ahih manin gam tuamtuam a gam makaite tawh hong kitheih lawh hi. UNO ah Kawlgam palaiin om phot a, a sawtlo-in UNO Secretary General hong seem hi. A mah pen U Thant (1909- 1974) ahi hi.\nNidangin Sakollam No. 1 BEHS sang gei a, tua Pa Kam Khan Gote’ inn mun tengah singbulka khat po a, tua dawn ah BYG daak kikhai hi. Taaklam khua pan Tedim-ah sang hong kah pasalno khat pen BYG daaksat(beller) citak mahmah khat hi a, ninga(Fri) nitak simin tua singbulka dawn ah kah to-in, daak sat den hi. Tua daaksatpa pen tu-in Zomi sung i muan i suan khat ahi Rev. Dr. Simon Pau Khan En ahi hi.\n1970 pawl in Sakollam veeng ah Tapidaw a tangsuah pasalno khat om ngei hi. A nu, a pa leh a sanggamte Lawki sung mah ah omlai uh hi. Tua pa in Sakollam BYG ah citak takin maapang a, guahzu meeikaai nuai-ah kikhop hanciam mahmah hi. Pa Mang Kho Hau in hih pa’ omzia leh cihtak ziate a muh ciangin, “Hih pa peuhmah mailam ah mi thupi khat suak ngelngel in teh,” ci-in gen khol thapai hi. A gen bang teekteek in tua pa pen nikhat niteh mithupi khat hong suak takpi hi. Tuapa pen hong nusia sa Loikaw khua Lawpitha meiset phungpi ukpa Sia Deng Do Lian ahi hi.\n1990 kum lai pawl in Myoma veeng A.GKhangno Kilawmtatna (Myoma Youth Fellowship) ah naupangte hanthohna pia-in ka pai den hi. Naupangte’ omzia leh cihtakziate ka etciangin kua teng khuasuak ding a, kua teng khuasuak zolo ding, cih ka genkhol thei phial hi. Tua sungah pasalno khat’ omzia leh chtakzia ka muh ciangin mailam ah mi thupi khat hong suak ngelngel dingin ka genkhol ngam hi. Ka genkholh bang teekteek in tua pa pen tu-in mi thupi khat hong suak takpi hi. Tua pa pen Rev. David Go Lian Suum-Senior Pastor, Grace A.G Cuhrch, Yangon leh Founder & Director, Grace Music Institute, Yangon ahi hi.\nSource:Zoleng The(Nov 10,2011)\nCategory FGA File Tag Article GSPau Zolai\n← PASIAN' DEIH NUNTAKNA-GSPau\nADANG TENG KOI AH →


url: =ZOGAM.COM - Zomi Lungsim\nThawn Tuang Guite\nThawn Tuang Guite, Tuimang Khua\nChin state buppi sungah Zomi mipil masa ten thu le la ah a mapan zia ka ngaihsut ciangin thuneu sa vet keng. Chin State bup sunga biakna aom masa pen ABM hi a, Chin state sunga Falam, Hakha, Matu, Zomi...cihbang minam ki om hi. Tua hi a Pasian thuzui masa ten ABM pan ZBC ah Zomi mintawh na laihzo uh hi.\nTua bek hilo Zomi minpua Lai Siangtho sang ZTC thupi khat ki neihto lai hi. Chin state bup pen Zomite khut zeekna sungah om khin cihna hi. Zomite vai hawmna nuai ah Chin state bup om ngei hi na pi in, tu hunteh ih om suak sak zo diam? Ih lungsim ah ih koih ngam diam?\nNgapik tui tampi ih hawp aleh Chin state bup zawhna ding lungsim teng ngapik tui in taimang hi kha ding hi. Zawh lohna peuh mah Zomite lungsim hilo hi.\nTedim, Tonzang, Cikha.. huamsung teng pen ih ngahsa ci photni. Chin kici zawdeuh Hakha ten amau kual teng a ngah khinin ngaihsut leuleu ni. Tuatawh hong din khawl peuh mahlo Tedim, Tonzang, Cikha kual tengzong hong ukto nuamlai uh hi. Zomiten ih ngahsa cih ngaihsut ki kal in ih veilam panin khat khat in hong ki guk khiatsak ding lauh huai hi. Tedim khua sungah Zomi mintawh ahilo party zum ki hong a, mi tampi tak lut kici hi. Bang hangin Zomite mah Zomi min apualo party ah lut nopna lungsim nei uh hiam? A hang pen Zomi bup in ngaisut huai takpi hi. Kua ki sapna hi ding hiam?\nZomi sungah ih muan ih suan makai masa ten Chin state bup na zo khin ngei uh hi. Tu hunteh Zomite ngah ding hamphatna pen namdangte khut sung pan a ngahsawn utzaw maw, namdangten a ngahding uh hamphatna Zomite khut sung panin zeek khiasak nuamzaw ding? Hih thu ah Chin adeihten amau khut sung panin Zomite ngah ding hamphatna teng hong zeeksaknuam uh hi. Eite in amau ngah ding hamphatna pen zeeksaknuam dah hang ih ci hiam? Amau hong ci deksuailo uh hi. Eigam ei ukna sung hi, ih cihcih ki kal in amau ei inntual zangah zum hong phut ngamta uh hi. Bang tanin eite ki panta ihiam? Ih din mun pen kimlepaam tawh et khak dihve. Ei zong a thuneu hizaw tuanlo hang aa....\nPiancit ten Zomi te tungah huhna hong ngen ( ih muante tung bek ah huhna ki ngen bek) uh aa, pau theilo gamtheilo hi mahleng ki huh giap hi. Kawl kumpi in gal a zawhna dingun Zomite tungah huhna hong gen uh aa, ih zawh pih takpi hi. Zomi lungsim thuneu deklo hi. Ki pat khiat ding haksa ih sa mahmah aa, ki pan taktak leng maban limcii ki ngahto densam hi. Ih lungsim minuai ah om tuansamlo pi ee.\nGZA makai teng leh ZCD makai teng zong namdangte tawh ama panna uh ah minuai ah aom te hi deklo uh hi. Ei ki sak theina ding om tuanlo na pi, Pasian in Zomite namdangte' khutzat lel in hong koihlo hi. Namdang tawh ki zop pih khak sunsunten Zomite thudot in hong nei hamtang zaw cihpen a lamdang Pasian itna leh hehpihna taktak hi.\nA munmun panin gam leh minam ading ki pang khawmnuam ciat ahih manin GZA ading, ZCD ading sumleh neihsa tawh na semnuam mi om hi. Tua hi aa sum leh paai tawh a thapianuam a panpih ut ten thakhat thu in sum lom khak ding haksa pawl om khading ahih manin kha khat pek khat, peknih a piaden nuam om hi. A munmun ah palai aom zawhleh hoihsem aa, online ZomiDaily.com sung panin piak thei dending hong vai hawmzo lecin uh, kha simin tawmta a pia nuamte ading nuam tuam mahmah ding hi.\nZomi min tawh ki pawlna khempeuh in Zomi ading nasem hoih hi cih na tel nak uhleh amau ki pawlna bek in a maban uh na zomlel uh hen cih lungsim neilo zaw in, ki pawlna khempeuh in thu manpha Zomi te ading a hihna nakleh ki pawlna tengin va sem ngeingai maileng Zomite hamphatna lianzawlo ding hiam? ka na cici hi. Ih lungsim puak zia pen thuneu hetlo ahih manin thuneu leh thulian ah ki pawlna khempeuh in a munmun pan Zomite hamphatna ding ih sep nak leh na mipihte adah kua om peuh mah ding hiam?\nNa hoih sep ding cimtak keini, ahun a tun ciangin Zomi lungsim khempeuh a thupitna leitung mi khempeuh in hong thei ding uh hi. Ih lungsim puakzia tiltel te thupi a sa...


url: =Kawlgambup Pasian’ kiangah ciahkik hun mahmah ta :: ZOMI DAILY\nposted on 1 August 2015 at 5:19 pm Lomkholna: Article, DavidTuang\nLungkham mangbangin cihna ding theilo in, thum in tau in i om laitakin i phawk ding thu in; “Pasian’ deihna/phalna om loin bangmah piang lo hi,” cih leh “Pasian’ theihloh kalin a piang bangmah omlo hi,” cih thu ahi hi. Tua ahih leh bang hangin Pasian in hi bang thuak dingin hong phal/deih hiam, cih i kan kul dinga, hi bang thuak dinga hong phalna a hang zong tampitak om kha ding hi.\nA nungta Pasian a theilo, a um lo gam hi photphot banah, Pasian’ deihna tawh kituak loin ki-ukna leh kimakaihna tam lua, a mulkimhuai leh a lipkhaphuai zahdongin kibawlsia ngekngek, Pasian’ mite langpan’ in simmawh, Pasian’ mite mahmah in Pasian nungngat in taisan, Pasian’ mite in Pasian’ gam leh ama dikna sangin, leitung thudangdangte thupisak zaw, etc… adang tampitak om lai ding hi.\nPasian in hi bangin, gimna lianpi hong thuaksak taktak ciangin, kuamah in khaktan zo tuan lo hi. Lungkim takin thuak dingte i thuak hong kul ta ding hi. Ahi zongin hi bang i thuakna sung panin, kipuahphakik thei a, kiniamkhiat in ama kiang i zuatkik nak leh, Topa’n eite’ khialhna hong maisak dinga, i gam i leitang hong hoihsakkik ding hi(2 Khang 7:14). Topa kiangah i ciahkik nak leh, amah in eite hong balgawp hangin hong damsakkik ding a, eite hong liamsak hangin i liammate hong tunsakkik ding hi(Hosea 6:1)\nI gamtatnasate limtakin ki-enpha kikin Topa’ lamah kiheikik ni. Vantunga om Pasian tungah i lungsim pia-in thu ngen ni. Kah La 3:40-41\nHih thupiang khempeuh pen, Kawlgambup in Pasian a muh nading leh Pasian tawh i kinai zawk semsem nading hizaw ta hen. Amen!\nPrevious: ZCD bek vaipuak maw? ~ Gin Kam Lian\nNext: Ngeina Khengvaal Zogam Tuiciin Vaai


url: =Jephthah the Gileadite the 10th Judge of Israel, Thukhente 11:1-12:7 | Bibleview\nTedim » Lai Siangtho » Thuciam Lui » » Jephthah the Gileadite the 10th Judge of Israel, Thukhente 11:1-12:7\nJefthah – Jephthah the Gileadite\n11:1 Tu-in Gilead khuami Jefthah, a thahat galhang khat hi a, ahih hangin amah pen zawlta ahi hi. Jefthah’ pa Gilead hi a,\n2 Gilead’ zi in zong amah tawh tapa dang nei hi. A tapate a khan’ ciangun amaute in Jefthah notkhia-in ama kiangah, “Ka pa uh inn sungah gamh na luah kei ding hi; bang hang hiam cih leh nang pen numei dang tawh zawlta na hi lel hi,” a ci uh hi.\n3 Tua ciangin a sanggamte kiang panin Jefthah tai-in Tob gamsungah teng a, bangmah a manlo mite in Jefthah pawmin amah tawh mite sugawpin pai kawikawi uh hi.\n4 Tawlkhat khit ciangin Ammon mite in Israel-te sim uh hi.\n5 Ammon mite in Israel-te a sim ciangin Tob gam panin Jefthah a la dingin Gilead upate va pai uh hi.\n6 Amaute in Jefthah kiangah, “Ammon mite i do theihna dingin hong pai in la kote’ makai hong hi in,” va ci uh hi.\n7 Ahih hangin Jefthah in Gilead upate kiangah, “Note in kei hong mudahin ka pa’ inn pan hong hawlkhia hilo na hi uh hiam? Bang hangin thuhaksa na tuah uh ciangin kei kiangah hong pai na hi uh hiam?” na ci hi.\n8 Tua ciangin Gilead upate in Jefthah kiangah, “Kote tawh nang hong pai-in Ammon mite do-in Gilead gamsunga teng mi khempeuh tungah lutang nong hih theihna dingin nang’ lamah hong kihei ka hi uh hi,” a ci uh hi.\n9 Jefthah in Gilead upate kiangah, “Note in Ammon mite a do dingin inn-ah kei nong ciahpih uh a, kei tungah Topa in amaute hong piak leh kei pen note’ lutang ka hi ding hi,” a ci hi.\n10 Gilead upate in Jefthah kiangah, “ Topa pen eite’ kikalah teci hi ding hi. Na cih bangin ka gamta ding uh hi,” a ci uh hi.\n11 Tua ahih ciangin Gilead upate tawh Jefthah pai a, mite in amau’ tungah lutang leh makai-in amah koih uh hi. Jefthah hih hih thute khempeuh Mizpah khuasung Topa’ mai-ah a gen ahi hi.\n12 Tua ciangin Jefthah in Ammon mite’ kumpipa kiangah kamtaite sawlin, “Ka gam a sim dingin kei kiangah nong paina dingin kei’ tungah bang thu om ahi hiam?” cisak hi.\n13 Ammon mite’ kumpipa in Jefthah’ kamtaite dawng a, “Egypt panin Israel-te hong pai lai-in Arnon panin Jabbok leh Jordan ciang ka gam hong laksak hang ahi hi. Tua ahih ciangin tu-in thudamin hong piakik in,” a ci hi.\n14 Jefthah in Ammon mite’ kumpipa kiangah kamtaite sawlkikin\n15 ama kiangah, “Jefthah in hih bangin ci hi: Israel-te in Moab leitang hita leh Ammon mite’ leitang hita leh lalo hi.


url: =Mipi ading a hangsan Pu Hau Khen Kham (Ngaihte) :: ZOMI DAILY\nposted on 29 April 2019 at 11:02 pm Lomkholna: Liantuang, News, Zomi\nPu Hau Khen ong nusiatna ka zak ciangin katha nem mahmah a, amah tawh ka hunzat khopnate ka ngaihsun kikkik hi. Gen ding sut ding tampi ka lungsim ah ong suak daudau hi.\nAbeisa a i gen ngeisa a hih hangin a panmun kham liangin tangpi ading a mapanna mah in ka lungsim ong zo mahmah ahih manin khat vei gen kik nuam lai hang.\nUnion thuneite le State thuneite vaihawmna khat a thalnialna thu ahi hi. Hih pen mipi ading a deihsak luat man hi a, a taktak in tu ni ciang dongin state level in Union te thu a nang zo nai vetlo ahi hi. Tua pen 29 March 2013 ni hi a, Gullu vai ahi hi.\nMipite in hih thu ahemlam in a kitheih pen 2012 kum beikuan pawl ahi hi. Asia apha ding kua mah in siang takin gensiang theilo dinmun ahih manin mipi sungah lung hihmawhna le ngaihsutna nam tuamtuam ong om hi.\nAhuampi in bel Mipite in Sen companyte le kumpite mahmah a kimuang zo phalo hi mai hi.\nTua ahih manin gullu vai ah kumpi thuneite tawh kinawkna ong om toto hi. Mipite khut kilen in ma kipang khawm hi. Gam sung gam pua, sak le khang, Kawl le Zo, Khangno le Siamsinte, numei naupang khutkhat tawi khekhat khai in kipangkhawm hi. Thaneih zahin kihanciam.hi.\nMipite khut kilen in khua tuamtuam kipawlna tuamtuam, mipi’muan le suan tuamtuam, MPte kiangleh kumpi thuneite kiang nangawn ah lut tantan in mipite lungsim ong la photphot dih un ci in kipai tantan hi.\nPu Hung Ngai (Chief Minister ) in “Union thu vaihawmna hi. Ei cih theih bangmah om kei” ci in ong sianggen bilbel hi.\nPu Hau Khen (State speaker) le Pu Hung Ngai (Chief Minister) tawh kimu\nPu Hung Ngai’ kammal pen media tuamtuam le phone tawh kiho na pan a kithei bek ahih manin amah tawh khat vei maitang kimu limlim in mipi lungsim omzia gen limlim thei leng hoihding hi cih lunggulhna tawh guahzu meikai nuai ah Hakha paito in ama zum inn mai ah lawm Zam Thuam tawh ka ding cip uhi. A P A (Personal assistant ) pa le Wuangyi dangte in i Pu hehsak kha ve ni aw ci in ciah dingin ong zolzol uhi. Ong zol zel ong tai zel ong vau zel uhi.\nA zum sungah giak sam lo ding aihteh ong pusuah peuhpeuh ciang kimu thei lel ding cih ahi hi. An ne ong pusuah ciangin ka delh pah uh a, gen nop teng ka gen samsam uh hi. Wuangyi dangte in ong gal et dimdiam uhi. A hi zongin akammal kikhel tuam lo hi.\nA za ni in Sia Thang Za Khual (Khual Suante) deihsakna tawh pu Hankhen tawh lungkim huai takin ka kimu thei uhi. Gullu vai thu omzia teng ka gen uh ciangin mipi lung himawh lua ahih leh kei mahmah in banglo khat kong hanciam loh phamawh ding ai ve maw,” ong cih san hi.\n21 Febuary 2013 ni in campany te le State thuneite kimu in a nasepzia ding teng uh pulakna nei uh hi. Hih hun laitakin Kachin gam Mitsone le Letpaduang sumngo khuk vai nakpi takin a kibuai laitak ahi hi. Zogam ah zong Gullu Nickel vai so lihlih hi cih gambup theihpih dingin kihanciam mahmah hi. Tua bek tham loin Kachin, Shan, Kayin, Yanggon, Mandalay,…, mipi le kipawlna tuamtuamte tawh khat le khat kizopna bawlin lampi om bangbang tawh ma kipang hi.\nHih vai hangin Pu Hau Khen le Pu Hung Ngai kikal ah zong kimai nopmawhna tampi pianlawh hi cih ka nung zak kik hi.\nPu Hau Khen mah ong lung himawh in Gullu project vai State Hluttaw ah thukin takin ong lut theihna ding ong gel sak pah hi. Hluttaw sung ong tung peuhleh a kilawm ding bangin kong gel ding hi ong cih san hi. Hluttaw ah dothuai thulelate in na gel un la Pu Zozam in ong dong hen. Dottnate a dawngkik dingin company le kumpi thuneite na gen khol ding hi ing ci in kigel khawm hi. Hluttaw sungah Gullu vai kikup ding thu a om ciangin Pu Hung Ngai nak heh cih mahmah leuleu hi.\nTua zomah May 17 ni in Tedim, Kam Hau hall ah Pu Hung Ngai maikai in mipi tawh kimuhna om leuleu hi. Tua ni bel khat le khat a kinuaizan mang dektak a, ahi zongin thusia lasia om loin kikhen thei liamliam cih ding ahi hi. (Hih kimuh khopna pen Rev.Thang Van Lian in lai in gelh in Zingsol Journal ah zong kisuak sak hi)\nHih bangin galkap hun le kumpi thak sunga a om nailo Project khat peuhpeuh ading mipi tawh kimuh khopna ong pian theihna pen mipite kithutuahna le Pu Hau Khen Kham in ama thuneihnate hangsan takin ong zat man ahi hi cih ka tel pha sansan hi. (nasep a khawl khit ciangin zong ka kimu zelzel uh hi. A lungduaina le pilvangna thute zom to lai ni.) Lian Tuang\nPrevious: USA, Michigan pan Pa Tual Lam Kap (Buansing, Zozang, kum 42) in hongnusia\nNext: Notre Dame meikatna le Christian upna ~ Peter Suumpi


url: =RM3000 tawh a tanu ii Virginity azuaksak Malaysia nupinu kum 6 thong kiading :: ZOMI DAILY\nposted on 25 January 2017 at 10:14 pm Lomkholna: Malaysia, News, Sawltak, World\nLeitungbel thulamdang tawh akidim himawk ei. Malaysia nupi khatin atanu ii a nungak sianthona “Virginity” pen zuaksak cimawk hi. Virginity cihciang in numei khat pasal tawh lumkhawm nailo cihna ahihi. Virginity kizuak cihpen Europe gam leh US gamlam te ah kizazelzel a, tuabang in akizuak aki zazelzel tepen midang ii pumpi azuak uh hilo a, amau mahmah ii pumpi, amau mahmah ii numei van Virginity azuak uh ahihi.\nAhi zongin hih Malaysia gamsung ah thupiangpen ahihleh anu in atanu Virginity azuaksak cimawk hi. Tuabang in atanu ii Virginity pen RM3000 (US$961) tawh azuaksak kithei ahih manin, kiman a, Monday (January 23) ni in thukhenzum ah kum 6 thong kiading in thukhenmang te’n thupia uh ci Straits Times pan kiza hi.\nTuabang in anu in azuak atanu pen kum 13 bek phapan cihi. Lianhe Wanbao News te genkhiatna ah azuaksak anu ahihleh kum 47 phakhin ci a, Sarawak State sung aom Kuching City pan ahihi.\nHih thupiang pen akikan ciangin 2015 kumpek in thupiang ahihi. 17 September 2015 kumin anu in kum 13 bek aphapan atanu pen amau omna Kuching City panin Johor State sung aom Senai City ah vanleng tawh ahawhding in zinkhiatpih hi. Tua khuasung ah Hotel khatah zin tunpih a, zan 3 giak uhhi.\nSeptember 20 ni ciangin anu in atanu kiangah ih lupna Hotel Room sungah pasal khat honglut dinga, amau ii hongngek bangbang niallo in napia in cimawk hi. A tanu in tuabangding ukkeng acih hangin, anu in zawhthawh thutawh genpih teitei a, amahguak nusia hi.\nTuakhit asawtlo in pasal khat alupna sungah honglut takpi a, tua numeino kum 13 aphapan pen lupkhoppih hi. Numeino pen ut hetlo in, kitomgawp himah taleh luppih teitei ci’n China Press in genkhia hi.\nTuakhit ciangin nupinu in a tanu pen aomna khua uh ahi Kuching City ah ciahpihkik hi.\nHihvai pen atanu in 06 June 2016 ni ciangin apakiang ah genkhiapan a, apa inzong hihvai Police Station ah Report bawlpah hi. Tuahang in anupen August 26 ni in Police te’n manpah uhhi.\nApa in Media te tungah agenkhiatna ah azi in amahleh atanu tungah khial kisa in hongthumleh ka maisakding uhhi ci’n genkhia hi.\nChina Press te genkhiatna ah hihvai tawh kisai Police Investigation akibawl ciangin tua numeino alupkhoppihpa in anu kiangah alupkhop manding in RM3000 pia cih mukhia uhhi. Tuapa pen amin Peter cihciangbek tawh kitheiphot a, kimankhiazo nailo hi. ZD Sawltak #zomidaily\nPrevious: Trump in geelna bangteng nei masa hiam? ~ TK Lian\nNext: Malaysia gamsung aom “illegal immigrant” te naseptheih nading E-card kipiading ~ ZD


url: =Tedim Post August 23,2014\nVol.1, No. 7, August 23, 2014 Motto: "Kipumkhatin mainawt khawm ni" Estd. 2014\nKA NEU LAI-IN HONG KISIMMAWH\n"Ka neu lai-in hong kisim mawh" ci a a awng awngte hi takpi-in ka um hi. Banghang hiam cih leh tuni dong gengen lai uh ahih man hi. A neu lai a ‘Nap tolh pa...’ cih a lawmte’ kona pen a gol khit dong a gengen lai nap siak thei nailo khat bel aneu lai-in tolh mahmah kan ding ahih manin alawm naupang hon lakah gual lel lua ding cih bel ka um takpi hi.\nAhi zongin a gol khit dong zum huai ahihna, za-hhuai ahihna theilo a agengen lai a om leh aneu lai thu thei lo kan ding ahih manin kisimmawh takpi ding hi. Tua ahih manin, "Ka neu lai-in hong kisim mawh" acicite pen "Ong kisim mawh lo zaw lai sa-ing" ka ci nuam hi. Ih neu lai a kisim mawh phadiak i sakte ngai-hsun kik le hang bangmah ngaihsutna picing a nei nai-lo naupangte sim mawh nop ding teng mah hi takpi a, alawm leh gual lak a a gual neek het lo teng mah zong hi takpi hi.\nPicin khit ciangin bel mi’ simmawh dingin nap tolh sak nawn loin nap siak sam leng kilawm hi. Nap siak nuam tuan lo a hong kisim mawh leh bel "Hong kisim mawh lo zaw lai hi…" cih ding mah hong suak hi. By Hang Khan Lian\nLEITANG VAI TEDIM KHUAPI SUNG MIPITEKIMUH KHOPNA KINEI\nTedim - August 23 ZYA-Tedim makaihna tawh FBBC Hall, Lawibual veng ah Tedim khuapi sung a om USDP, ZCD, CNDP leh NLD party, Town Elders, SSS, LKK, LLYA, ZOZUUN, TYF, TTWF, Biakna makaite leh veng hausate kihelin CNF-te in Tedim gamah leitang neih ding angetna uh tawh kisai mipi’ lung hihmawhnate koi cih ding cih thu kam-kupna nuamtak nei thei uh hi.\nHih hunah MP Pu Kham Suan Mung in zong kihelpih thei hi, cih kiza hi. CNF in Tedim gam mun pawlkhat ngen uh hi, cih thu pen tusawng tengin mipi lakah hong thang pha mahmah a, Tedim Khuanu Khuapate in zong Township Administrator Pu Tin Myo Lat tungah diksaklohna lai phah khin uh hi. Hih thuthang hangin CNF-te in "Ka ngen kei uh hi…" ci-in gen uh hi.\nZYA-Tedim in USDP Party makaipi Pu E. Khai leh MP Pu Kham Suan Mung-te kiangah hih thu kantel dingin huhna kingen a, ngen mah hi, cih thu Hakha khuapi thuneite kiang pan kiza hi. Hih kamkupna a kihel khempeuh in Tedim gam sungah kumpi’ maban losiah mimal leh kipawlna ahi a, company min tawh ahi zongin leitang golpipi hong neih loh hamtang ding uh leh tangtawng pek pan a mun minthangte hong suk lamdang loh phot nading uh Chin State Chief Minister Pu Hung Ngai tungah mipi min tawh ngetna lai puak ding kithukim diam hi.\nZOMI FORUM NUAMTAK KINEI THEI\nYangon - August 23 ECODS (Penglam Khui bawlte) makaihna tawh August 23, 2014 (Saturday) ni in, YMCA, Yangon ah "I GAM, I MINAM, I MAILAM" cih thubulphuhin ZOMI FO-RUM nuamtak kineih thei hi, cih thu kiza hi. Hih forum ah media tuamtuam, MR TV leh 7Day News cih bang gamsung media tuamtuamte zong hih munah thu-kanin sa khengkhang uh hi, cih thu limlak tawh ECODS facebook laimai ah khah khia uh hi. Thugenpi Rev. Dr. Simon Pau Khan En, Pu Chin Sian Thang, Pu Hang Za Thawn leh Pu Thang Cin Thawng te hi uh a, tha kingah mahmah hi, cih thu ECODS makaite tungtawnin kiza hi.\nTEDIM ZATOPI AH SIAVUAN TUNGTHAK\nTedim - August 23 Tu nipi kaal sungin Tedim Zatopi ah Special-ist Siavuan 3 hong tun beh hi, cih thu zato nasemte tung panin kiza hi. Tua Specialist sivuante in: Dr. Nan Mu Huam (Anaesthetic/mih si), Dr. Kyaw Htet Htun (Tamadaw), Dr. Vel Chin Sang (Surgeon) te hi uh a tu-in siavuan vekpi 6 pha ta hi. Tulaitakin Tedim zatopi ah nasem khempeuh 68 pha uh hi.\nTEDIM KHUAPI SUNG INN KILAMTHAKTE\nTedim - August 22 Meiphelh Zum Leh Mawtaw Koih Nading In-npi : Tedim khuapi, Khualai veng a om Meiphelh zum inn ding leh mawtaw koih nadingin Pu Tunta’ Com-pany in dawl nih apha innpi hoih mahmah khat Ks. 160000000/- tawh kumpi tung pan alamsan laitak ahi hi. Meiphelh Nasemte’ Omna Ding Inn: Meiphelh nasemte’ om nadingin Ka Zaitha Company in Ks.50000000/- tawh inn khat, My Sunlower Company inKs. 45000000/- tawh inn khat mah alamsan lai tak hi hi. Tedim Upadi Zum Inn Ding: Ka Zaitha Company in Ks. 20000000/- tawh Upadi zum inn ding khat Kam Hau tualpi sak zangah alamsan laitak ahi hi.\nZDF CIDAMNA TRAINING NUAMTAK KIZO\nTedim - August 21 Zomi Development Foundation (ZDF) makai-hna tawh July 10 – August 20 sung teng kumpi zato om nai lohna khuate pan mi 10 teng khia-in ZDF HeadOfice, Tedim ah kiallap cidamna lam siamsinsakna training nuamtak kinei thei hi. August 20 ni-in Train-ing Mahialna abawl khit uh ciangin health center a om nailohna Zogam khua tuamtuamah nasem dingin kuan pah uh hi. A khawnkhong man ngen lo zato, ci-in Zampi khua ah zato khat hong khin uh a, zatui zaha zong man ngen loin cinate kibawl ding hi, cih thu ZDF Makaipi Pu Paul Pau’ tungtawnin kiza hi. Contact: 0947072124/ 09400534523. (Sia Paul Pau)\n2015 KITEELPI ADINGIN MALEP NASEPNATEENCIANKIK\nTedim - August 21 Union Election Commission makaihna tawh In-ternational Foundation for Electoral Systems (IFES) sumsikin Tedim gam kumpi nasem tuamtuamte, CSO-te leh Biakna makaite pai khawmin Tedim Mangpi Zumah Pioneer Project kici 2015 Kiteelpi ciang a thu-man leh thudik om theihna ding pilsinsakna tawh kisai sepnasate etciankikna workshop khat August 21 ni-in nuamtak kinei thei hi.\nHih pilsinsakna program pen American mipite’ huhna tawh TSI leh Hornbill –te makai-in Myanmar gambup ah mun thum - Tedim (Chin State), Ah Lone (Yangon) leh Myitkyina (Kachin State) ah akinei hi a, hih kiteelpi malep nasepna khuapi thumte lakah Ted-im pen athangah huai pen khat hi, ci-in makaite in gen uh hi. Hih malep nasepna athupit diakna ah mipi lam pan suakta takin kihel theihna leh thusun theihna hun-pha ahi hi. Mimal kim in vote thupitna telcian a, anavak mipite hih theih nadingin hi bangin pilsinsakna akinei ahi hi, ci hi. Vote gu sim, behlap sim, mimal kizawhna om lopi a vote piak ding kihahsawlna leh kumpi nasem hih man a vote piak nading kivau khol cihte pen 2015\nciangin om nawn lo ding a, mimal kim in suakta tak leh lungnuam takin eima’ deih party zui-in vote piak ding ahi hi, cih pen "Free and Fair Election" thulupi sung pan ngimna ahi hi, cih thu election commission zum pan gen uh hi. Hih kigin kholhna nasepna hangin Tedim gam ah mipi 8614 in amau’ min leh matpongten diklote puah pha thei uh ahih manin sep taak mahmah hi, ci hi. Hih Workshop ah IFES panin Mr. James Meisenheimer le alawmte, TSI pan Director Sia Kapno le anaseppihte pawlkhat zong hong kihel thei uh hi.\nLaisim mipite kiang pan...\nDear Editor, Tedim khuapi sung Khualai veng a om ZO LENGTHE naipi tau phung tengah mi pawlkhat in zun pheng thak gawpgawp uh in kilawmlah sa peu-hmah ing. "Ganhingte’ zun thak nading…" cih lai khat na suang deda ding ka hia? Zo Lengthe akem kua a le? (Pa Ngul Mung)\nZYA - Tedim makaihna tawh anuai a hungeel-na om bangin "Open Talk on Literacy Facing Zomi Youths Today" kinei ding ahih manin lai lam nasep alunglut khempeuh kong sam uh hi.\nAmun : CSO Hall, Zogam Villa, Sakollam Ahun : August 31, 2014 (Sunday 2:00 PM)\nLaigelh siam mipil Sia G.S Pau in sharing hong makaih ding hi.\nZYA TAWH KISAI ZAKSAKNA\nZomi omna peuh ah Zomi Khangno Kip-awlna om ham tang ding, cih pen Zosuan Tuailai Khawmpi pan lunggulhna ahih mah bangin Khuapi khuata khempeuh ah Zomi Khangno Kipawlna nei kim ciat dingin ih kihanthawn hi. 2015 ciang Zomi Khangno Khawmpi khat bawl kik ding kisawm hi. Pawl kilam daan leh ki-makaih zia ding zong tua hun ciangin kikipsak ding hi. Khua lam khangno kipawlna anei theite in ZYA-Tedim tawh contact address omsa bangin nong kizop ciat nading uh kong thum uh hi.\nTutung Tedim Post laihawmna sumbei khempeuhSiamah Hau Suan Huai Auditor, ZYA - Tedim te innkuan in hong sik uh hi.\n•TEDIM POST pen 2014 kum sung tengman ngen loin hong kihawm ding a,2015 pan laidal man hong kingen ding hi.\n•Tukum sung a angahte peuh mahhong la suak dingin hong kilamen hi.\n•Hawm khat copy 2000 ciangin Ks. 30000/-kiciangtan a, huhna pia nuamtelungdam takin kisang ding hi.\n9/25/2014 07:04:58 pm


url: =Tuahsiatna ih cih hong mawkpailo hi ~ Hang Khan Lian :: ZOMI DAILY\nTuahsiatna ih cih hong mawkpailo hi ~ Hang Khan Lian\nposted on 16 August 2015 at 9:41 pm UTC+9:30 Lomkholna: Disaster, Hangkhanlian, News, Zomi\n2015 August kipat lam aa I tuahkhaak mincim (landslide or debris flow) tawh kisai ahangding kaihkhopna\nThupatna: 2015 July khabei leh August kha kipat lam in adiakdiak Zogam ah nipikhat taang guahciin na dungzui in luineu, lui, gun tuite thakhatthu in ong khang in, luidung khempeuh nawk kek genloh lei kidawh khempeuh tai, zunglot, nawk khia in, khua leh khua kikawmna lampi teng cim, lo tampi sia ban ah khua tampi cim, khang, kia in Zogam bup dongtuahna lianpi ong tungsak hi.\n(Hih khuahun siatna hang in supna, baaina bangzah om cih a kikansaan laitak ahihi) Hibang thu ong piankhiatna ahang ding I kaihkhop ciang ahithei ding teng hih anuai aa bang hiding hi.\n1. I Zogam lei tang mahmah kiplo\n2. Mual leh guamte (lei lup zia) khamh lua (Topography, very steep slope)\n3. Khuahun sia (Extreme weather condition)\n4. Singkung lopa bei (Deforestation)\n6. Lampi kipheng zik (Road construction)\n7. Zin ling (Earthquakes)\n8. Suanglaakna (Quarry)\n1. Zogam leitang (Geology of the area)\nZogam leitang icih ciangin Zogam kilamna lei (soil), suang (rock) leh tuate agennuam ihihi.\nLei (Soil): Zogam ah I lei ngiat pen zangsung dan aa kumsim aa kibehlap hizawlo in kumsim guahtui nawk bang, mualbaang lei ahihman in sah lo ban ah, suanglai suang icih phyllites, slate te pan aa ong piang suangmuat (weathering) icihte, hawl lei tawh kilam ahihi. Asahna mun ah 3ft ciang bangbek hi in, tua nangawn lei taak nam hilohi. Guahtui tu leh tawm vei sungin leisung lutsuk pan vingveng nam, akhangsa aa om ahihi.\nTua bang lei, suangmuat (weathering rock)te nuai ah, a kitamzan (crushed, fragmented) phyllites or slate suangzawl (bed rock) hi-in, kitamzan khin ahihman in a kip hetlo hilaihi. Tui kawt leh nal mahmah, pawm tawh thuah lai ahihman in tolh khiat ding a kigingsa den aa om tawh kibanghi.\n2. Mual leh guamte khamh lua (Topography/ physical features of the area Zogam)\nI leimai tang en lehang mual leh guam mawkmawk bekzong hilo, khamh (steep slope, slope angle >45 degree) mahmah bek hilo tuipi maitang pan 4000ft – 6000ft (above sea level) ahihman in, galet in ahoih phial hang aphual ah ken baang (scarp) cihding ahihi. Va khoih kha lehang a nuailam, luitaw lam a zuan lianding ahi kingkiang aa om hikhinzo hi. I khoih khaak loh hang zong a mathu leh ama’ thu aa tolh niloh, a tolhtolh ngei na hilaihi.\nLeitung mipil te’n I khua hun sia semsem hi ci uh aa, khat veivei guahtui tamlua, khat veivei keu lua, huihpi guahpi ki pei tengtung thei cihte leh a diakdiak in Elnino acih tuipi lumna tawm a kahna in leitung mun tuamtuam ah khuahun zehphi sak hi.\nZogam leitangh tung ah hih khuahun sia ong tunciang, I leitang in thuak zo mahmah lohi. Ama’ thu aa luitawng zuan nuam a menmen kimlai guahtui um aa bel aa buak ong batciang, ni kizom aa ong zuk ciang, leisung ah lut, suangzawl tawh kituak, lutsuak zo nawnlo, khawl, kicing, vung, a tung aa leiteng buancim suaksak, (phukhia tuisamh phul) luitawng zuatpih (debris flow), Zogam teng nawk kek hiziauhi. 2015, tutung in Zogam aa guahzu nikhat >8” inches (>200mm) bang himawk ahihman in Zogam mual leh guam, lei leh suang aa ding tamlua khin zohi.\nZogam ah singkung lopa phukloh ding a gengente mu maw, mat maw, hamu maw khatpeuh khai in kingaihsunhi. Ahihna ciang zong ommahhi. Singphuk, singtom nuamlua mahmah in ci aa sing kisat hilo in, nisim anhuan nading, i inn ding, i lo ding top kulhi. Nuntakna hamsa, sumlutna omlo kawmkal ah, Sente (Chinese) thu tuamtuam theih in ong lap lai ahihman in ‘paak zong’ ci-in a paakbek hilo tua paakte pona singkunglianpi teng zial mang, phuuk mang hihang.\nEi kiang aa I phukbek hilo in Kawlzang, Kawlgam bup singkung lopa nangawn ki khuahsiang khinzohi. Hunkhat lai in leitungbup ii 80% dolkung, Kawlgam ah omhi kici aa tu’n beitahi. Abei khitciang a phukding kikhaam san hihang. Tua huzap in khuahun siasak, zehphi sakhi.\nTua gu athuak ihihi. Pawl khat in bang kisaina omhiam ici kha dinghi.\n(a) Singkungpi teng om nawnlo ahihman in khua hun mansak nawnlo hi.\n(b) Singkung, lopa om nawnlo ahihman in van pan aa ong kia bangbang leisung kidenna hi. Van leh lei kikal tawmvei a khawl nading om nawnlohi.\nSingkungpi khat ii surface area pen a po na lei maitang sang azah tampi in lianzaw aa, guahtheu khit ciang guahtuite damtak taakkik sak hi. Tuahangin guahzuk ciang singpi nuai a bel thei ihihi.\n(c) “Khuapi guahzu leh sataang hal” cih khat nei hihang. Khuapi guahzu ciang in lei kawtsak nailo, lei nomsak nailo cihna ahihi. Singkung lopa ban ah lei maitang atuam singteh, lopa, singhiang muat tengin leisung lutpah ding guahtui na keem, nah up, nadal phot laihi.\n(d) Lei tu khempeuh lutsuak pah vingveng in tawmvei sung in suangzawl dong tungsuak pahhi. Ground water level kahsakhi.\n(e) Leitang kiplo teng a lenkhawm, a man, akaituah ding singzung om nawnlohi.\nTuahang in tukum guahciin ciang adiakdiak in, pak zonna Thangmual dungteng in thuak phadeuh hihang.\n5. Lam lianpi thak zikna (Road Construction)\nMincim atamzaw I etciang hih lamlianpi zik tawh kizom, lam lianpi hang aa piang ahihlam kician mahmahhi. Kumpi thak in Kawlgam khantohna dingin kizop kikawmna lampi, khuakhat leh khua khat kikal lampi hoih ding ong hanciam uh aa lungdam huai mahmahhi. Khua khat leh khua khat kikal mawtaw lam lianpi kizik pah in zong nuamtakpi (asia I tuah masiah) tuamhi.\nHun tomkal sung aa sepding aa ong gel uhciang thanemna tampi omhi. Lampite engineerte’n geel, encik manlo, kisawllo, kul kisalo, akullam phawklo, kulsak manlo, ii tualzik ahihman in, Ataktak “lampi zik” cihpen atuam khat in gen lehang amah leh amah kiptak aa omsa slope khat a va tosat, a va susia ihihi. Tua hi aa Lamlianpi ii zik ciang ii ngaihsut ding athupi mahmah khat in, “ama’ om ngeibang tawh kinai penpen aa ii omsak zawhding” ahihi.\n(a) lamphung sang lua\nI gensamah bangin Zogam leitang pen a kipnam hihetlo, a tolhnam hizaw ahih manin lamphung sanglua leh tolh, kicim hipahhi. Munkhat tolh khin leh banpai, kizom, kizui pah hilaihi. Munkhatkhat ah a kuambup a tolh baang, a tolh ngeikhin hilai ahihman in tua bang kuam ah lampi ii zik ciang, guahzu lopi in zong tolh hilelhi. I lei kiplo mahmah cihna ahihi. Zogam leitang lamphung 10ft-12ft ciang a valnak leh khuakhal hun a tolh kei zongin tuk hun, guahtui kiat hun tolh hamtang zaw hi. Tuasang sanzawk a kulleh cialbawl hamtang ding kisamhi.\nAmah leh amah akipua, kanglingliang aa om kimlai I ziktan ciang atung aa teng puading a sutat suak ihihman in a tung aa teng ong kiasuk, akicimsuk ahihlam phawk lehang I kidop danding kithei pahhi. Ataktak Zogam ah lamlianpi zikhuailohi. Azaina 36ft lampi ngah nading lam phung in mualdawn ciang aphaakloh phamawh ahihman in deihngam huailo hi.\n(a) Guah tui ong kiat ciang tui luan nading hawkguam mel omlo\nTuiluan nading hawklam ziklo limlim ihihman in tui in lamdung tawn, lamdung ah kicing tua tengmah sunglut pah in lamphung, lamnuai kicimsak, phukeek hipahhi. Guahtui peuhmah hawklam tawn aa amanlang thei penpen aa aluan khiat nading I lamzik zah mah in thupi ahihlam phawkkhalo hihang.\n(b) hawkguam kibawl sunsun kigina bawllo, tui luang zahding leh hawklam kituaklo\nHawklam I bawlciang hawktui in a lei anekzawh nawnloh nading akip, akho theithei aa bawlding ban ah leinen, suangthem, nin in akhaak zawhloh ding aa bawlding, tuiluang peuhmah koltak suakta tak aa aluan theih nading aa bawlding himah taleh, hawkguam bawl nading sum (budget) tuam kiatlo ahihman in lam kizik thak peuhmah hawkguam om mello hilaihi.\n(c) hawk aluan ngeina ah luang saklo\nGuahzuk ciang hawktui in leitung piancil aa kipan a tot ngeina khat a omsa ahihi. Mihingte in lampi I zik aa, inn I lam zong in hih lei’ pianzia ii palsat khaakleh ki elpuak lian ahihman in mun leh mual in pua zolohi. Lamdung aa I hawklam bawl khempeuh a luan ngeina hawkguam ah khia pahpah lehang buaina a om hetlo ding kimlai, zik theih hitah ci aa lampi bek ii thupi sakciang, hawktuite ngeina I lumlet sak ciang I gam I lei hibang ciang a tung ahihi.\n(d) leizik khiat (cuttings) teng kithang buak, lamnuai, lamkhang ah kibua ziau\nLampi khat a kizik nakleh tua lampi nuai khempeuh gamsia, bangmah pozo nawnlo, bangmah aa kizang thei nawnlo suaksak hihang. Lei tawh khiat teng lamkhang ah buasuk ziau, gam leh lei, singkung lopa kepding phawk nawnlo, lampi omding bek thupi salua kha hihang. Tua I zikkhiat teng guahtui ong kiatciang tolh khat kisuah in tuateng in alawm, agual ding nazot beh, nakaihbeh in mincim sang a siahuai zaw hawklom (debris flow) icihte ong piang ahihi.\n(e) Leilup zia et kul\nZogam ah mun tam simsim mincim bang, akia bang, atolh bang ahihi. Hihmunte a leilup zia en lehang leikip nawnlo ahihlam kician mahmahhi. Hibang munte ah lampi, lei, inn I lamding ciang kidop mahmah kul sem hi. Atolh, akia, acimbaang leitang kip nawnlo hi. Totloh a phamawh ahihleh khuam lianpi phut aa lei dawh namte, (sum tambei taleh) hanciam huaihi.\n6. Zin ling (Earthquakes)\nKhamtung gam pen Himalaya mual I a zom aa ong piang ahihi. Himalaya mual kuam, Khamtung gam, Rakhine mualdung cihte pen mipilte muhna ah, Eurasian lei phengpi (Eurasian plate) leh Indian lei phengpi (Indian plate) nih kinawkna (convergent) pan aa ong piangkhia mual leh guam ahihi. Ama’ thu aa om Eurasian Plate pen leitawm lam pan aa ong kuanto Indian Plate in ong phuttoh ciang, (15cm/year), Indian Plate leisung lam ah tumsuk in, a kiphutma aa tuipi taw aa leidat teng a kil ah kitatna pan hih mualteng ong pianghi ci uhhi. Tuni dong khawlsawm nailo uh ahihman in atat sim, akinawk, akigawi sim in zin ling hipahhi.\nTuma kha kua sung in Khamtung gam leh a kiim a paam ah zin 10 vei val bang ling aa I phawk om iphawkloh tamzaw kan laihi.\nHizah aa zinling mun ahihman in I leitang mahmah khangkham, pawm, kikhep (folded), kitamzan khin hi. I mual I guam kham (steep slope) lai ahihman in zinlin sim cimkhia nuam, naklin deuh leh cim, tolh khia ding dinmun aa om ihihi.\n7. Suanglaakna (Quarry)\nUt bang in kiphenglaak ciat aa, a la masa ding kidembawl lai hihang. Kumpi thuneite control ding ahihi.\n8. Underground water\nTutung aa ituah tuikhanzia I etciang a lamdang mahmah khat omhi. Hizahta tui khan nading guah bangzah taktak zu hiamcih ahihi. Guah ciin bel ciin mahhi.Kumdang in ah ee, hizah in ciin ngeilo maw? cihhuaihi.\nAtung aa I gensa teng kigawmtuah ahihi. Tawmvei sung in guah zu tamlua, kizomlua, azu zahzah thakhatthu in leisung ah lutpah, leisung alut nading a khaam, adal om nawnlo, I lampi zikte in leitang a kipua dimdiamding tosat, lamzikna pan aa leizik khiatte a tolh baang aa nusia, hawk lampi kikhaak, hawk in a totngeina tawn nawnlo, I leitang a khaangkhamsa aa om, I leitang a lenkip ding om nawnlo, tuateng in anawkciang a guhdong kheuhsuk, leinuai aa omsa tui in behlap, ong tolh, ong nawnkkeek.\nTuahangin tuikhangbek hinawnlo in buannawng hawk luang (debris flow) bangin aluanna kuam khempeuh anawkkek, I leibul teng anawkkhia ahihi. Hizah aa lei (bridge) kisia om ngeilohi.\nTuabek hilo a tun sukna zangkuam teng ah buannawng kicing sakhi. Kazak khialh kei leh munkhatkhat ah buannawng 3ft bang sah kicihi.\nAtawpna ah Zogam ah mincim bek hilo in I leitang hoihteng zanggam kidenna suk cihding ahihi. Maikum ciang zanggam ah an hoih mahmah dinghi.\nHunkhat ciang Zogam pen Afghanistan bangding aa suangmuat mualbek muhkhaak in omta dinghi.\nTua ahihman in, ei lam pan I gam I lei I keptheihna lampi I zon kultahi. Kumpi thuneite’n panpih huaihi. Apil asiam, atheite thu manhuai hi.\n1. Kumpi in huhna ong piatah, sum omtah ci-in I gam ilei mawk zik gawp loding. Lamzik ding company khempeuh in engineer makaihna tawh zikding. Kumpi lam pan atheite’n hoihtak encik, makaih ding.\n2. Lamphung sanna pel ding. Galpi nihna WWII lai aa mangkang engineerte lampi tuni dong hoihlaihi. Kawlgam engineerte’n, makaite’n etteh taak mahmah hi.\n3. Lamzikna pan aa I tawhkhiat leitang lamkhang ah mawk paih loding.\n4. Leikipna zongding, mincim bang, minlei ah mawtaw lam, lei ziklo, lamlo ding.\n5. Lamzik ciang hawklam thupi sak, gina tak bawl ding. Hawk in a totngeina hawklam lui mah tawn sak ding, mualzang dung zui khawng ah hawk mawkkhiat loding.\n6. Singkung lopa, adiakdiak sing kung golsate mawkphuklo ding. Suanbeh, ciin beh ding\n7. Munzang omtah ci-in nga khuk, bual, tuikholna mawk bawllo ding. Tuabang bual, ngakhuk I bawlciang underground water level khangsak hi.\n8. Leikhangkham a omleh guahtui lutloh nading vukpah ding, singno suan ding.\n9. Tuisam ong phul leh tungsiah ah zasak ding. Hang Khan Lian (August, 10, 2015, Singapore)\nPrevious: Indonesia vanleng mi 54 apua khat mangcip\nNext: Pallium i cih banghiam? ~ Rev. Fr. Damian Dal\n28 January 2019 at 12:49 am\nThupi sa peuh mah ing ei.\nLeave a Reply to SiamThang Cancel reply\nVondeih Kep Ding – 45 (Pau Khan Kap)\nA theihhuai upna laang (No. 5) ~ Langh Khan Mung


url: =Kawlgam gamvai thupiang Report (2013) ~ Lian Tuang :: ZOMI DAILY\nposted on 15 October 2014 at 8:35 am Lomkholna: Liantuang, Myanmar, News\nKawlgam gamvai thupiang Report (2013)\nKawlgam vai alunglut akuamapeuh adingin ngaihsut ding le noptuamna khat teitei om ding cih lametna tawh, Myanma tandaw Senh journal Lom 2, Hawm 52 le The WAVES magazine 1/2014 sunga “Kawlgam thupiang tangthu kantel mipil khat” cih min tawh Kawlgam gamvai thupiang Report ( 2013 kum ) Thului pen ong let khia ing.\n2013 kum sung kawlgam in a kibuaipih le athupi pen in 2008 thukhunpi puahding / laih ding vai ahi hi. 2008 thukhun bel hi thei mahmah sam kei ci in ahawmthawh mahmah tampi kiom hi. . President thuneihna tawh kiukzia ahih hangin England le America te thukhunpite sung pan’ hoih in teh cih teng akigawm tuah ahi hi. Tua ban ah gam tuamtuamte thukhun sungah a hoihte la in kawlgamzia tawh gawmtuakin a kilem tawm ahi hi. Kamdangkhat in gen leng America lukhu, England bombi le kawl puan-ak kigawmtuah ahih manin a etlawm mel lohna pawlkhat om hi ci in upadi lam mipil pawlkhat in gen hi. England le America thukhunte kawlgam paizia tawh a kigawmtuah ahih hangin amaute thukhunte khat le khat akizop dimdiam bangin kizom theilo a, kician sinsen loin akitukalh gawp thukhunpi hi ci in a gen zong om hi\nThukhunpi mahmah kician sinsen lo ahih manin Thunei ( Govermment ) le Hluttaw kikal buaina ong om pah hi. Thukhunpi siksan in Thuneite le Hluttaw kikal kikamtamna tungtawnin kipawlna tuamtuam, mipi le party te in thukhunpi kilunglut to a, kibawhhuan ahih manin gamlum mahmah hi. Tua tungtawnin Thukhunpi puah ding le a thak tawh laih ding cih kidemna khat ong piang khia hi. Athak tawh laihding a deihte in “ Puah ding tam lua mahmah ahih manin athak khat gelh vet leng lem zaw ding hi” ci uh hi. Hih bangin a thak agelh nuam atamzaw pen langlam party sung pan a puakbakbak pawl le journalist sep kawmin gamvai a lunglutte hi pha deuh hi. Democracy taktak I deihleh athak gelh ding hi zaw ci in tangko ziahziah uh hi. Mipi in khut kibeng ziahziah hi. Mipi’te thapiakna ( khutbetna ) a za nuamte in hih thu nak gen semsem uh hi. Athulam dang khat ah hih bangin mipi a satsuah ziahziah lakah 90% pen ama thulo thu asa lo phadeuh mite tawh a kimemat zawdeuhte hi citciat hi.\nAhi zongin Party makaipi pa le ama naihuai piante kampannate I et ciangin Thukhunpi puahding pen thukim bek tham loin a kibuaipih mahmah Act 59 vai nangawn gen hak tuak lo hi. February kha sung Hluttaw tawlngana ah Media te thudotna khat ah Thura U Swe Mann “ Daw Aung San Suh Kyi in President angah zenzen leh zong kei lam pan ka gen ding bangmah om tuan kei. Amah tawh khut kilenin na sem khawm ning e” ci in dawng kik hi. Hih dan hileh thunem lam manawh a hih manin Puah ding lam ah a lek pianpian cih ding hi. U Swe Mann in “ Act 59 vai mah bangin hluttaw sungah vai thupi mahmah tampi akivaihawm ahi hi. Democracy kikhelna a dongtang sak thei ding thu tampi om hi. Tuate khempeuh huamkim tak gel kul ding hi.” ci lai hi. Tua khit ciangin puahhuai le puahtuak teng kiakhawm in hluttaw ah a puakto ding committee khat ong piang khia pah hi. NLD in zong a puah nop teng kaikhawm in hluttaw puak ding ong kipan uhi. Galkap lam pan zong a puah nop uh pawlkhat ong sung leuleu uhi. Ahuampi en leng bel thukhunpi apuahding lamin amaingah ta hi zaw hi.\nThukhunpi puah ding cih leuleu ciangin Thukhunpi sunga Act 436 sungah “ Thukhun khat peuhpeuh puah ding ciangin Tangmi ( MP ) 75 % te in puah ding thukim dinga, gambup mipi mee alang val in athukim ciang bekin kipuah thei ding hi.” cih pen phawk huai mahmah hi. Thukhunpi puah nopleh a tunga bangin sep ding ong hi leuleu hi. Athu in bel 2008 thukhunpi pen puahdingin a haksa mahmah nam ahi hi. Galkap in mee 25% nei kingkeng ahih manin ama phal lohin mee 75 % ngah zawh ding a thubaihlo ding ahi hi. Ahi zo ngeilo ding thu hi mai hi. Thukhunpi puahna ah Act 436 pen masak zo leng a lem thei pen ding suak hi. Galkapte leuleu in hih 436 pen ol no takin phal khollo kha mai ding hi. Hih 25 % pen galkap in gamvai ah Vito power neihna dan in a ngaihsut hileh kilawm hi. Ama lung hihmawhna om bangin a gamtat theihna dingin a koih hi kha ding hi. Daw Aung San Suh Kyi in Kayin gam a athu genna ah “ Thukhunpi puahna dingin tangmi 2/3 ( seh thum suah seh nih ) ciang ahih keileh tangmi a langval te thukim ciang hileh kicing lel hi” ci in gen hi. Hi thei hiam hi zo lo hiam ciah pen ngak lai ding suak hi.\nTua bang hun laitakin NLD makaipi nu in “ Thukhun puah ding pen ko cih dan in a pian theih keileh lampi dang khat zon kul ding hi.” ci in Shan state khualzinna ah gen hi. “ Lampi dang khat” acih pen banghiam cih gencianna om lo hi. Galkap pen tangpi tangtate it le zahtak ahih ding lim gen hi. 1300 AYIIDAWPONG kum 75 cin pawi ah U WinTin in “ Asawt loin kisaksuahna lianpi khat ong piang ding hi.” ci in tangko na nei mawk hi. Hihte pen a ngaihsut huai thu hi ta hi. Gamvai ah kigin kholh theihna ding kitangkona hi ta hi.Tua banah 8888 sangnaupangte le NLD makaite Ni Pyi Taw ah a kimuhna thu khat ong om lailai hi. Hih teng khempeuh a kizom dimdiam pian ahihna ong kilang hi. Abeisa lai in NLD le 8888 te deihdan a kibat loh hangin tu kum sungin 3 vei bang kimuh khopna aneih uh pen a lamdang thu ahi hi.\nApulak ten apulak hangin amite ( great 4 ) in a awl-mawh loh mawk pen amau sung thu ah khat le khat kimuanlahna hang hi leh kilawm hi. Makai sung bekah kikup sim khiankhian ding thute hih bangin tangko khiat sese pen min deihna hi ci in thunei ten a ngaihsut mawk pen khat le khat kimuanlahna mah ong hi zel hi. Kawlgam vai a kantel in a encik mipil khat in “ Makaite in gam le minam ading cih thulu tawh ma pan khop nopna lungsim a neihloh uh pen a buaihuai pen hi.” ci hi. President pa kum thak Radio thugenna “ Kawlgam mi khat peuhpeuh in deidan om loin gam makai mun angah theihna ding leh gam le gam mite ading a kisam thukhunpi te bawlna / puahna ah vaibing sak thei ding thute a omlohna dingin i lampite zui khial kei ni .” ci mawk hi. Hem gen luadeuh aci zong om hi. U WinTin, U Aung Tawngte genna leh President pa, USDP makai pa thugenna te I et kak ciangin hi bialbual pian ahih manin Party pi te sung mahmah ah zong kilepphat mahmah kul ding hi ci in journal pawl khat suak hi.\nThukhunpi khat peuhpeuh puah ding a baih-a ahamsa phial zongin athupi pen ah tua thukhunpi a nuntak photphot ( kizang ) kisam hi. Tua bangin zang nailo sin nailo pi in khel kik pah huai lo hi ci in mipil pawlkhat in mu hi. Puah ding khek ding aci pen gamsung lam pan hi zaw deuh a, gam tuamtuam pan mipil pawlkhatte in tawl khat ngak phot ding thupi sa uh hi. Amaute in kawlgam kikhelzia pen manlang lua hi Atung lam ah kikhelna a om ziahziah hangin anuai lamin zui zo nailo ahihna lim gen uh hi. Daw Ang San Suh Kyi Germany apai lai athugenna khat ah “ kikhelna pen manlang lua cih theihna om tuan lo hi. Zekai lualeh lauhua zaw hi.” a cih kawmin Act 59 puahphat ding vai gen lai hi.\nTua kawmkal tengah “ Act 59 thukhunpi puah lo ding” cih lungphona pawlkhat ong om leuleu hi. Zangkong le Mandalay khuapi sunga act 59 puahding acite langah hih bangin thudang khat om leuleu cih ding hi. Act 59 puahna tawh gamdangmite sal dingin kipai khia tawm kei ni. Kawl phonggite bawl thukhunpi kipsak mengmeng ni ci in awng ngeingai uh hi. Hih bangin khat le khat a kitukalh dingin a vahihawmsim pen kua hi mawk hiam cih nop huai mahmah hi. Hih lungphonate ah NDF le USDP panmun nei pawlkhat va pai uh a, amau ngaihsutna ciat journal te ah ong suak khia ahih manin mipi sung kilok mahmah hi. USDP sungah ahi bengbang pian pawlkhat om ahihna kilang hi. NDF te in bel tuapawi a paite pen party tanga pai hi lo hi ci in tangkona khat nei uh hi. Hih lungphona pen phonggi te hanciam upadi akipsak nuam pawlte tawh na kizom pian ahihna ong kilang hi. Phonggite thukhun a kipsak nuamte zom ah, a phonggi te mahmah tawh kimemat to leuleu hi. Tua hi mawk a, act 59 puah ding vai pen biakna siksan in puahloh theihna ding lampi kizong ahihna ong kilang hi. Tua hi a act 59 puah ding vai nangawn USDP sungah deihna kibang lo uhi. Tua kibat lohna leh act 59 puah lohding lungphona te kimematna om pian mawk hi.\nAmasa in Telephone ( MPT ) te contract sap ding vai hluttaw le thuneite kikal thukinialna tawh ong kipan hi. Tua nungah President pa in golhguk vai tawh kisai hluttaw ah lai apuakna hangin amaute gel kikal ong so pianpian ta hi. Tua zomah President pa kha sum vai kinialna om leuleu hi. Ahuampi in I et ciangin mai kitel kikna ah President a ut vive ahihna hangin kila thei hi. President pa America a zin lai VOA te thudotna ah mipite in ong deih laileh term kik ah zong sep ding ngaihsun lai ing ci in na in gen khia hi. Tua hi mawkleh USDP chairman pen kua hi mawk hiam cih ding ong hi leuleu hi. Thukhunpi sungah “President a ngah a kipan party sunga panmun le tavuan len kha nawnlo ding hi.” ci in kigelh hi. Amasa lam in USDP chairman pen vice chairman Thura U Swe Mann in alen khawm dan ahi hi. Ahi zongin tulaitaka chairman panmun ala pa pen chairman hi pah hi cih party sung pan a gen pawlkhat a om ciangin ki gamlum ngeingai hi. USDP khangno khawmpi khat ah U Swe Mann pen party chairman pa ci in tang takin a gen uh journalte pan suak henhan a, journal pawlkhat in hih pen party sung panmun kisuanna hi ci in a at zong om hi.\nTu nungdeuh journal khatin President zum tawh dotna khat a bawlna sungah “ President ding kua kilawm pen ding hiam cih tawh buai ding hi dihdih lo hi. Party gualzawhna ding hanciam ding hi phot hi. President panmun cih pen a ut khempeuh sep theih nam hi lo hi.” ci in gen hi. Hih pen party sung kikamtamna le U Aung Tawng, U Aung Ko te a thuk kikna zong hi kha ding hi. Akilawm khollo khat ah President zum Minister khat in Hluttaw speaker le party chairman pipa a ko bawl khak pen alungman huai thu ahi hi. Thei pipi a ako bawl zong hi kha thei mai ding hi. Thu kician khat om keileh hih bangin pau ngam khollo kha ding hi.\nThukhunpi siksan in sialkhau kisuhna\nPresident pa le Hluttaw kikal kikamtamna abanban a om na thu pen atunga I gen sa mah bangin 2008 Thukhunpi thanemna hang hi pi pen hi. Upadi bawl theihna thuneihna pen hluttaw in aneihna tungtawnin upadi bawlbawl uh a tua khit ciangin President kiang puak phei uh hi. President pa in kipsakna aneih khit ciang bekin Updi dingin akizang thei pan ahi hi. President pa in lem a sak nai keileh Thukhunpi sunga paiziate zui in ama deihna ( behlap/ hemkhia ) tawh hluttaw ah puak kik thei hi. Ahi zongin tua pen ani ( hun )kiciangtan na sung bekah hi thei hi. President pa deihna te hluttaw in a san sak pawlkhat om a, azatsak loh zong pawlkhat om hi. Hluttaw thukhensakna pen a thu tawpna ahih manin President pa in a thukimpih mah kul zel hi. President pa thukimpihna tawh Upadi pawlkhat akip suak a, pawlkhat pen ani ( ahun ) cing ahih manin akip suak veve ahihna News te panin kimu zel hi. Hih pen Hluttaw le kumpi thunei ( President ) te kidemna na khat ahi hi. Hluttaw upadi bawlpawl le thuneilamte upadi bawlpawl te pilna kidemna hi a, a makai te gel a kidodo tawh kibang hi. Hih hang mah zong thukhunpi khenmangte (ခုံရုံး ) avek un atawp giapna uh thubulpi na hi pah hi. Nung lam deuh in hluttaw pan a kibawl upadi nam 7 le thukhupi puahna ding thu 16 te pen President pa in thukhunpi thukhenmangte kiang puak dingin a gelna I mu ciat hi.\nAtaktakin cileng U Thein Sein in Union hluttaw MP pawlkhatte telna hangin President ngah ahihna mangngilh kha hi leh kilawm hi. Mipite in direct in a tel hi lo a, Pyituh hluttaw, Amyotha hluttaw le galkap te in vice president khat ta kipuak a, tua sung panin a kitel ahi hi. Ahi zongin President pa in Minister te ding pen ama deihdeih la thei hi. Tua ahih manin Minister te hluttaw sung pan hi mello uh hi. Tua ahih manin luttaw thusim phalo pah uh hi. Minister ding pen President pa deihtel hi mawk ahih manin agualzo party te in minister te tungah thunei zo phalo bek tham loin hluttaw nangawn in zo mel lo mawk ahih manin hluttaw le thuneite kikal kidemna a khauh semsem ahi hi. hi. MP te in amau mee gamhuam( telcing ngahna gam huam ) sunga thu le la om te dotna a neih uh ciangin Minister te in thupi sim khol loin a dawn kik milmialna thute uh kiza za den\nMP te thugenna ah “ Minister te in hluttaw sunga a gen bangin na sem taktak lo uh hi.” cih hi mawk hi. Thudang khat in genleng Minister te in hluttaw a thusim lo hi mawk hi. Hluttaw in amau mawhna azongzong dan khat in Thuneipawl ( kumpi / u Thein Sein’ pawl ) in ngaihsun hileh kilawm hi. Hluttaw te zong mipite’ deih ngetna le kikona te in tawphuut leuleu hi. Thuneite in sep theihna ding thuneihna a nei hi a, hluttaw te in nget theihna ding thuneihna anei ahihna tungtawnin thunei lam pawlin kei sep sak ciang beka thusuakzo ding hi cih lungsim tawh nasem ahih manin khat le khat kikal kinawkna a om ahi hi. Mipite in hluttaw atelkhialhna dingin media zangin su pianpian uh hi. MP pawlkhatte khualzinna khawngah thunei lamte thu na sitna thei zel uh ahih manin abul lam a kilemlohna pen a dawndongah kizom ahihna kimu thei hi.\nma I pan khop zawh leh I mai a om guam thukpi kikan tanzo dinga I mailam ding lawp huai mahmah ding hi. Gam khat peuhpeuh akhantoh theihna dingin mimal kim hanciamna kisam hi. Angsung lungsim nei in, panmun deihna, huaihamna, gualzawh nopluatna cih te nusia phot a, mipite lunggulh tawntung ahi akhangto gam lam i manawh kawm in 2014 zong kantan ciat ni ( 5 Oct 2014 )\nPrevious: Thuthak Tomkimcing 14 Oct 2014\nNext: Dr. Do Kham Kum 1 cin Phawkna Hunbawlna\nCidam na ~ 3


url: =A zahtakhuai mi le panmun ~ Lian Tuang :: ZOMI DAILY\nposted on 22 May 2019 at 7:41 pm UTC+9:30 Lomkholna: Liantuang, News, Zomi\nGam le minam itna veina linlian tawh leitung gam tuamtuam panin upa makai muan le suan pawlkhat kawlpi biakinn khat ah kikai khawm hi.\nChristian kum 100 pawi khit a tangzai pen kimuh khopna ahi hi. A zahtakhuai mipil misiam mi thupi vive ahi hi.\nTua hun sungah ZYA le Siamsinte in zong thuk takin ma kipang hi. Mapanna tampi lakah cycle stand (mawtaw le cycle cing ding) zong kihel hi.\nHun kipat ding ciangin mipite mawtaw le cycle tawh ong kitung ziahziah hi. Cycle stand makaipipa in biakinntual laizangah ding pah in cycle le mawtaw tampi a kitat theihna dingin lampi hilhin a vei a takah khua-ul kai ziahziah hi. Khat veivei amah mahmah in cycle te lem phapha hi. Ittuam zahtak tuam nei se loin cycle le mawtaw hawlte gamtatzia dinga gen ziahziah hi.\nMakai vaihawmte gel sak a puan (uniform) silh in kuama tun ma in tung masa hi. Cycle stand a naseppih lawm le gualte ciamnuih peuh bawlpih in nui sak zaizai a, thalawp sak mahmah hi. Cycle stand ban ah laibu le VCD zuakna a kipan tavuan kipia teng lawp takin sem kawm lai hi. Mikhempeuh a ciah khit ciangin ciah pan hi.\nNi nih ni thum khit ciangin a nasep dan a a gamtatzia thupi sa lua mahmah ka hih manin cycle ngak nasep (stand) pen nang nasep ciang a thupi le a nopci mahmah nasep khat ong suak mawk ei, nang bel thupi ong sa taktak ing ka cih leh kei bel meeting kah dingin ong kiseh loin nasem dinga ong kiseh aih cianga, ong kisawlna bangbang lungkimhuai takin a zo sinsen nuam ka hi hi. Ka nasep hoih takin zo kei leng mipite lungsim nawngkai mahmah ding hi. Kei thanemna le ka panmun hangin kuamah buaisak lo ding cih pen ka dihpih thu ahi hi ong cih beh lai hi.\nAma gamtatzia le kammalte ka zak ciangin mi thupi le panmun thupi taktak I cih pen thuneihna, min le za te hi masa loin mimal hihna le ngaihsutzia tungah kinga zaw ahihna ka phawk thak a, kei le kei tha ka ngah mahmah hi.\nTua khawmpi pen GZA khawmpi masa pen hi a, Dr Do Kham le I siapite in ong makaih hi. AMC (Agape, Kawlpi ) hi a, 2011 kum November kha hi hi.\nA gamtatna tawh mi thupi le panmun thupi taktakte a hong lakkhia cycle stand makaipi pa pen U Khupboih (ZYA) ahi hi. Japan menta pa zong kici hi. Lian Tuang\nPrevious: Kilemlohna le Khantohna (Conflict and Development) ~ Pau Sian Lian\nNext: USA, Indianapolis pan Pi Huai Go Lun (Tuikhal, kum 63) in hongnusia


url: =Asia Sahang hong thokik :: ZOMI DAILY\nposted on 20 June 2020 at 12:15 pm Lomkholna: News, Siamsin, World\nKum 2020 maingat ding i kipat lianin Sen leh Amercia te sumbawlna vai ah nakpitak hong ki dem uh a, US te’n a hihtheihzah in Sen te khaktan ding hong kipan uh hi. Tuahangin a langnih kikal thautang kihello ki simdona hong khang mahmah hi.\n2020 kum kipatlianpan leitung sumbawlna leh gamkhat le khat kizopna hong susia covid 19 natna hong kipan hi. Mi tampi sihlawh uhaa, gilkial dangtakna tampi thuaklawh hi. Tuapen mipil tampi in Sen te virus hi ci in ki mawhsak hi.\nTua natna vai hong ven ma in Sen leh India gamgi ah buaina hong piang a, a langtuak ah sihna nangawn hong piang hi. Hih munpen tuma kumtampi pan a buaina uh hiaa, tua mun mahah Sen leh India galkapte temta tawh ki do gawp ngei uh hi. Hih buaina bangzah ciang hong kizom ding cih kitelcian nailo hi.\nTuahun sungteng mahin US gamah lungphona hong piang a, kumpite nangawn linglawngsak hi. Hih meikuang hong tawhkuang kua hidinghiam cih mipil te’n a theinopmahmah laitak a hihi.\nTualaitak mahin Corona a beita in a kiciamteh Sen gam ah corona virus lauhuaitak in hong tungkik hi. A masa sangin lauhuaizaw kici hi. Sen zatuilam mipil te’n ‘hih natna pen Europe lampan hong pai hi’ ci in tangko uh hi. America te’n a thuhkikna hiam ki telcianlo a, Sen kumpite a nak hehmahmah lai tak a hihi.\nTua kawmkal ah Japan te’n galvan lam leh galdona lam hong hanciamkik uh a, Asia gam sungah a lipkhaphuai dingkhat hong suak hi. Japan te’n a genna ah ‘Sen te ka ginna bekbek uh a hihi’ ci in siangtak gen khia uh hi. Sen kumpipa tektek zong Japan gamah kilemna gen dingin paisawm hi cihthu kiza hi. Galpi nihna lai a leitung a lokgawp Asia sahang hong thokik hiphot hi.\nTuatengmahtawh kizom in N Korea leh America te kipawlpih S korea kikal buaina hong om leuleu hi. N Korea hong kiphatsakleh nai khat nikhat sungin vutlevai suaksak ding hi ung ci in Japan in na pulakkhia sawnsawn hi.\nHibangthuteng hong pian ciangin galdona ah kipawlpih ding kizongciat pah uh a, India, US, Japan, Australia cihte khatin kipawlta uh hi.\nA lungluthuai khat ah: America kumpi kitelpi pen 2020 November kha in ki bawl ding hi. Trump pen gilo a kici zongin Pasian a ci tinten mi khat a hihi. Hih kitelkik ah Trump a hilo Pasian a phawklo kumpi khat hong khangleh a ni khat thuin leitungah Nuclear bomb te a kitammang thei ding din mun a hihi.\nLaisiangtho sungah leitung masuan nopna ding tawh ziallo in kidona ki thahna leh a leitung mahmah kangtum ding ci a hihmanin Pasian kammal hong tangtung nuamta a hitam cihnophuai hi.\nBangbang a hizongin Pasian kammal tawh kisit in mimalkim hun nunung aa ding ki gingkhol tek ni. Siamsin Library\nPrevious: Ut banga gamtat nading hi lo ~ Evan. Suangh Dal\nNext: USA, Indianapolis pan Tg. Khen Za Dal (Saizang, Gualnam) in hongnusia\nThu maan tel cian lo pi in lai mawk at kei zaw ni ei,lai sim mipi te ii lungsim buai sak lel hi,,\nTrump pen Pasian kihta zah taak mihing hilo hi. Za leh min President dinmun adeih kik na\nhang tawh in,Pasian Thu um aki neih khem hi bek takpi cih tel huai lua ta Zomi akici ta aw\nPil kisa ciat ii hih aleh thu maan kan tel masa phot zaw leng mipi te mai laiat nuam takpi\nii hih aleh cihthu kong theitel sak nuam masa hi. Ei up mawh thutawh lai at keini eimaw??\nGrabcar leh Uber Taxi tungah atuang Passenger te bitna aom nading kinawh vaihawm mahmah